ཀླུ་སྦྱིན་དགེ་བཤེས་རིན་པོ་ཆེའི་རྣམ་ཐར་བཞུགས་སོ།།_རླབས་ཕྲེང་གསུམ་པ།_བེ་རི་འཇིགས་མེད།
ཟུང་འཇུག་ནུ་འབུར་དར་བའི་བདེ་ཆེན་དབྱིངས།། དཀྱུས་རིང་ཨུཏྤལ་མཐིང་ཀའི་སྤྱན་ཞགས་ཀྱིས།། མཐའ་དག་རྒྱུད་ལྔའི་འབྱུང་པོ་འཆིངས་མཛད་པའི།། སེང་ལྡེང་ནགས་ཀྱི་སྒྲོལ་མས་དགེ་ལེགས་སྩོལ།། བཙོན་གྲོལ་བྱུང་བའི་རྗེས་རྒྱལཁབ་ཀྱི་ཁྲིམས་སྲོལ་གསར་པ་ལྟར་ས་ཞིང་བཅོས་བསྒྱུར་གྱི་མཉམ་ལས་ངལ་ལས་ནང་ཞུགས་དགོས་པ་བཞིན་རྗེ་འདི་ཉིད་ཀྱང་མི་དམངས་བྱིངས་དང་མཉམ་དུ་མཉམ་ལས་ངལ་རྩོལ་ལ་ཞུགས། ལུང་པ་སྟོད་སྨད་གང་སར་གྲྭ་ཆས་གོན་མཁན་མཐོང་རྒྱུ་མེད་ཅིང༌། ཆོས་ལུགས་དང་འབྲེལ་བའི་ཀུན་སྤྱོད་ཅུང་ཟད་ཙམ་ཡང་མི་ཆོག་པའི་དུས་དེར་ཡང་ཕྱུ་པའི་ནང་དུ་ཐང་གོས་རྒྱུན་ལྡན་དུ་གོན་པར་གནང་ཞིང་མཉམ་ལས་ངལ་རྩོལ་དུ་ཞུགས་ནས་གྲོང་མི་ཚོ་དང་མཉམ་དུ་ཞིང་ལས་སོགས་ཀྱི་སྐབས་ཕྱུ་པའི་འོག་ནས་སྐབས་འགར་ཤམ་ཐབས་བུད་ཡོད་ན་གྲོང་མི་ཚོས་ཨ་ཞང་ཕྱུ་པ་གོན་སྟངས་འགྲིགས་མི་འདུག ཅེས་བརྡ་བཏང་བ་མ་གཏོགས་གྲོང་སྡེ་གོང་འོག་གི་ཏང་ཡོན་དང་གདོང་ལེན་པ་ཚོས་ཧུར་བརྩོན་པ་དང་གོང་རིམ་ལས་བྱེད་ཁག་ལ་ཞུ་གཏུགས་སྙན་ཕྲ་ཞུ་སྲོལ་མེད་པའང༌། གང་དུ་གཤེས་གཉེན་དམ་པ་བཞུགས་པ་དེར་བཀྲ་མི་ཤིས་པའི་བྱ་བ་མི་འབྱུང་ཞིང་དགེ་ཚོགས་ལྷུན་གྱིས་འགྲུབ་པ་འབྱུང་བ་ནི། གང་ཞིག་གསེར་ཀྱི་རི་ལ་གསེར་རྒྱབ་ན།། དེ་ཡི་འདབ་རྒྱབ་ཐམས་ཅད་གསེར་དུ་འགྱུར།། ཞེས་སོགས་གསུངས་པ་དང་སྒོ་སྐུ་ནས་མཐུན་པར་སེམས་སོ།། གྲོང་མི་ཚོ་དང་མཉམ་དུ་ཞིང་ཁ་སོགས་ལས་ཀ་གང་ཞིག་བཀོལ་ནའང་སྐྱོ་ངལ་མེད་པར་ལས་ལ་བཙོན་པས། དད་ལྡན་ཡུལ་མི་ཚོས་གང་ནུས་ཀྱིས་ཕྱག་ལས་གུ་ཡང་བཏང་ནའང་མི་གསན་པར་ཧུར་ཐག་གིས་བརྩོན་པར་གནང་བས་ལས་ཤུགས་ཀྱང་གཞན་ལས་ཆེ་བ་ཡོད་ཚུལ་གྲགས་ཆེ་ལ། རྒྱལ་སྲས་བདག་ཉིན་ཆེན་པོ་ཚོ་སྙིང་སྟོབས་དང་བློ་གྲོས་སྤོབས་པ་གཞན་ཕན་བཅས་ཀྱི་ནུས་ཤུགས་ལ་ཕལ་བའི་སྐྱེ་བོ་གཞན་གྱིས་བསྒྲུན་དུ་མེད་པའི་བདེན་དཔང་དུའང་རུང་བ་སྙམ་སྟེ་འཕྲོས་གླེང་ཙམ་མོ།། དགུང་ལོ་སོ་བརྒྱད་པ་རབ་བྱུང་བཅུ་དྲུག་པའི་མེ་རྟ་༡༩༦༦་ལོའི་སྤྱི་ཚེས་ ༤ ནས་ ༢༦ བར་རྒྱ་ནག་པེ་ཅིན་དུ་ཀྲུང་གོ་ཀྲུང་དབྱངས་ཆབ་སྲིད་ཅུས་ཀྱི་རྒྱ་ཆེའི་ཚོགས་འདུ་སྐོང་ཚོགས་བྱས་པ་དང༌། ཚེས་ ༡༦ ཉིན་མའོཙེ་ཏུང་གིས་གཙོ་སྐྱོང་བཟོ་འགོད་བྱས་པའི་ཀྲུང་གོ་ཀྲུང་དབྱང་གི་བརྡ་ཐོར་གྲོས་འཆམ་བྱུང་ཞིང༌། དེ་ནས་རྒྱལ་ཡོངས་སུ་འབྱོར་མེད་གྲལ་རིམ་གྱི་རིག་གནས་གསར་བརྗེ་ཆེན་པོ་ཟེར་བའི་ཆགས་སྒོ་བསམ་བཞིན་དུ་བསླངས། ཟླ་འཇུག་ཏུ་ལྷ་ས་ཁུལ་དུ་ལྗོངས་ཏང་ཨུད་ཀྱི་རིག་གནས་གསར་བརྗེའི་མགོ་ཁྲིད་ཚོགས་ཆུང་ཟེར་བ་བཙུགས། ཟླ་ ༦ ཚེས་ ༦ ནས་གཞུང་འབྲེལ་ལས་ཁུངས་ཁག་ཏུ་ཡིག་ཆེན་ཚགས་པར་མང་དག་ཐོན། དེ་དང་ཕྱོགས་མཚུངས་པ་ཁམས་དང་ཨ་མདོའི་ཁུལ་གང་སར་རིག་གནས་གསར་བརྗེའི་རླུང་འཚུབ་ལྡང༌། གསེ་བརྗེ་བྱེདཔར་དགོས་པ་ཡོད།།གྱེན་ལངས་བྱེད་པར་རྒྱ་མཚན་ཡོད།།ཅེས་དང༌། གཅིག་ནས་དཀའ་རྒྱུ་ལ་མི་སྐྲག །གཉིས་ནས་འཁྱག་རྒྱ་ལ་མི་སྐྲག །ཞེས་དང༌། གྲལ་རིམ་འཐབ་རྩོད་གཏན་ནས་བརྗེད་མི་ཉན། །ཞེས་སོགས་མའོ་ཀྲུའུ་ཞིའི་གསུང་བཏུས་ཀྱི་ཚིག་འགའ་ཞིག་བགྲངས་ནས་རྒྱལ་ཡོངས་ཐུག་པ་ལྟར་ཁོལ། རྗེས་སུ་གནས་ཚུལ་ཞིབ་ཕྲ་ཤེས་དུས་རྒྱ་ནག་རྒྱལ་སྲིད་སྤྱི་ཁྱབ་ཁང་གི་ཀྲུའུ་ཞི་མའོ་ཙེ་ཏུང་དང༌། ཀྲུའུ་ཞི་གཞོན་པ་ལུའུ་ཧྲོའུ་ཆིན་གཉིས། ཆབ་སྲིད་ལྟ་གྲུབ་མི་མཐུན་པའི་འགལ་ཟླ་ཆགས་པ་དང༌། མའོ་ཙེ་ཏུང་གིས་ལུའུ་ཤོག་གཏོགས་དང་བཅས་པ་རྩ་མེད་གཏོང་ཆེད་ཛ་དྲག་ཡ་ཡུད་ཆེ་བའི་ལས་འགུལ་ཐབས་སྡུག་དེ་སྤེལ་པ་ཡིན་འདུག ལས་འགུལ་དེའི་རྐྱེན་པས་རྒྱ་ནག་རྒྱལ་ཡོངས་སུ་མི་དམངས་ཕལ་ཆེ་བ་དང༌། ལྷག་པར་ལུའུ་སོགས་དཔོན་རིགས་ཆེ་ཕྲ་ཕལ་ཆེ་བ་དང༌། སྤྱི་ཚོགས་སྙིང་པའི་སྐབས་ཀྱི་སྡེ་དཔོན་དང་གཞུང་དཔོན། བླ་སྤྲུལ་དང་དགེ་བཤེས་སོགས་ལ་དམྱལ་ཁམས་ས་སྟེང་འཕོས་པ་ལྟ་བུའི་སྡུག་བསྔལ་མྱོང་དགོས་བྱུང་འདུག གུ་རུ་པདྨ་སམ་བྷ་ཝས། སྤྱོད་ངན་རང་གིས་བྱས་ནས་དུས་ངན་ཟེར།། དུས་རྣམས་མི་འགྱུར་མི་རྣམས་འགྱུར་བ་ཡིན།། དེ་དུས་མི་ལ་བསོད་ནམས་སྙན་གྲགས་མེད།།ཞེས་དང༌། དེ་དུས། བཙུན་པའི་སྙིང་ལ་རྒྱལ་པོ་འཇུག། སྔགས་པའི་སྙིང་ལ་བདུད་འཇུག། བོན་པོའི་སྙིང་ལ་བཙན་འཇུག། སྐྱེས་པའི་སྙིང་ལ་འགོང་པོ་འཇུག། བྱིས་པའི་སྙིང་ལ་ཐེའུ་འཇུག། བུད་མེད་སྙིང་ལ་བསེན་མོ་འཇུག། བུ་མོའི་སྙིང་ལ་འདྲེ་མོ་འཇུག། མདོར་ན་བོད་མི་རེའི་ཁོག་ན་འདྲེ་རེ་འཇུག། ཞེས་པའི་ལུང་བསྟན་དུས་ཐོག་ཏུ་བབ་སྟེ། དེ་སྔོན་སྐལ་བཟང་དུས་བཟང་སྐབས་མི་གཤིས་ལྷ་ལས་བཟང་བ་མང་པོ་སྙིང་ལ་གདོན་འདྲེ་ཞུགས་པ་ལྟ་བུས་གློ་བུར་དུ་འགྱུར་བ་ཐེབས་པ་དང༌། རྒྱུ་བདག་དང་མི་ཕུག་ཤེས་རྩ་དེ་ཙམ་མི་བཟང་བའི་མི་མང་པོ་ཞིག་ནི་ལས་སླ་བོའི་ངང་ནས་སྨྱོ་པ་ལྟ་བུར་གྱུར་ཏེ། མའོ་ཙེ་ཏུང་གི་གསུང་བཏུས་ལས། གྲལ་རིམ་འཐབ་རྩོད་གཏན་ནས་བརྗོད་མི་ཉན། ཞེས་པའི་སྦྱར་ཡིག་དང་འབོད་སྒྲ་གསེབ་སྐར་ལྔའི་དར་ཆ་དམར་པོ་ནམ་མཁའ་ལ་འཕྱར་ནས། རྙིང་བཞི་རྩ་གཏོར་གྱི་ལས་འགུལ་ལ་ཞུགས་ཏེ་ཐོག་མར་ཧོར་ཆོས་རྗེ་ལྷ་དབང་ཕྱོགས་ལས་རྣམ་པར་རྒྱལ་བ་ངག་དབང་ཕུན་ཚོགས་པའི་གདན་ས་ཏྲེ་ཤོད་ཞྭ་སེར་ཅོད་པན་འཆང་བའི་ཆོས་སྡེ་ཀུན་གྱི་མ་དགོན་དཀར་མཛེས་བཤད་སྒྲུབ་ནོར་བུའི་གླིང་ཞེས། དེ་སྔོན་བསྐལ་བ་བཟང་དུས་ཧོར་ཆོས་རྗེ་ལྷ་དབང་ཕྱོགས་ལས་རྣམ་རྒྱལ་ནས་ཉེ་ར་བཟུང་བསྟན་འཛིན་གྱི་སྐྱེས་ཆེན་དམ་པ་མུ་ཏིག་བསྟར་ལ་བརྒྱུས་པ་ལྟ་བུ་རིམ་པར་བྱོན་ནས་བཤད་སྒྲུབ་འཁོར་ལོ་གསུམ་གྱི་སྒོ་ནས་ཐུབ་བསྟན་སྤྱི་དང་ཡང་སྙིང་འཇམ་མགོན་རྒྱལ་བ་གཉིས་པའི་བསྟན་པ་གསེར་སྦྱངས་གཙང་མ་ལྟ་བུའི་རིང་ལུང་འཛིན་སྐྱོང་སྤེལ་གསུམ་མཛད་པའི་བཀའ་དྲིན་གྱི་ཞོ་ཤས་ཉེ་བར་འཚོ་བའི་རིག་གྲོལ་འདུས་མང་སུམ་སྟོང་ལྷག་ཙམ་གྱི་བསྟི་གནས་དཀར་མཛེས་བཤད་སྒྲུབ་ནོར་བུའི་གླིང་ཞེས་སྟོད་ཁ་ཆེ་གུར་ཀུམ་མེ་ཏོག་བཀྲ་བའི་ཞིང་ཁམས་ཀ་ཤིསྨྀ་རི་ནས་སྨད་སྟོང་སྐུད་ཚོམས་བུར་སྡེབ་པའི་དར་གོས་འཐག་ས་རྒྱ་ནག་སྟོང་ཁུན་ཡན་ཆད་ལ་སྙན་པར་གྲགས་པའི་བ་དན་ལྷོ་ཡི་རླུང་གིས་བདས་པའི་མ་ལ་ཡི་དྲི་བསུང་ལྟར་འཐིལ་བའི་ཆོས་སྡེ་ཆེན་པོ་འཇམ་མགོན་རྒྱལ་བའི་གདན་ས་ཆོས་ཀྱིས་མཐོ་བའི་ཁང་བཟང་ཡིད་དགའ་ཆོས་འཛིན་མི་ཡུལ་དུ་འཕོས་པ་འདྲ་བ་སྐལ་ལྡན་དང་བ་འདྲེན་པའི་མིག་རྒྱན་དང༌། འབྱོར་ལྡན་བསོད་ནམས་གསོག་པའི་ཞིང་ས་དམ་པ། མཇལ་ན་དང་བ་འདྲེན་ཞིང་བསམ་ན་ཡིད་ག་འཇོ་བ་དེ་ཉིད་ལ་ལག་བཞག་སྟེ། འཇོར་ལུ་དང་ལྕགས་གཡབ། ལྕགས་ཁེབས་དང་ལྕགས་མདའ་སོགས་སྐབས་བབ་དགོས་མཁོའི་ལག་ཆ་དུ་མ་ཁུར་ཏེ། དགོན་པའི་གསེར་ཇོ་ནས་རིམ་པར་བཞིན་གཏོར། མཚན་ཉིད་ཚང་གི་བཀའ་ཆོས་ཁང་དང་མདའ་བཀུག་ཚང་གྲྭ་ཤག་གཉིས་དགོན་པའི་ཅ་དངོས་བེད་ཡོད་རིགས་གསོག་ཉར་བྱེད་སར་བཞག་པ་ཕུད། དེ་བྱིངས་ཚོགས་ཆེན་འདུ་ཁང་ནས་མདོ་སྔགས་གཉིས་དང་རྣམ་རྒྱལ་གྲྭ་ཚང་གི་འདུ་ཁང༌། མཐའ་ན་གྲྭ་ཤག་དཀྱུས་མ་གཅིག་ཀྱང་མ་ལུས་པར་གཏོར་བཤིགས་བཏང༌། སྐུ་གསུང་ཐུགས་རྟེན་རྩ་ཆེན་རིགས་དང་གསེར་དངུལ་ཟངས་ལྕགས་སོགས་མཁོ་དགོས་ཡོད་པའི་དངོས་རིགས་རྣམས་བཀའ་ཆོས་ཁང་དང་མདའ་བཀུག་ཚང་གྲྭ་ཤག་ནང་དབོར་ནས་གནས་སྐབས་བསགས་ཉར་ཐོག་འབྱོར་མེད་གླ་རིམ་དང༌། གླ་པ་དབུལ་པོའི་ཧུར་པ་ཚོར་ས་བཅད་མ་བཏང་ཙམ་རེ་སྤྲོད་ནས། དེ་བྱིངས་ཕལ་ཆེ་བཧརྒྱ་ནག་ཏུ་དབོར། མདོར་ན་དགོན་པའི་གཙུག་ལག་ཁང་རྒྱ་ཁྱོན་གཞི་འདོམ་གྲུ་བཞི་མ་བརྒྱད་བརྒྱ་ལྷག་ཙམ་གྱི་སྟེང་དུ་གཙུག་ལག་ཁང་གི་ཡང་སྟེང་དུ་རྒྱུ་གསེར་ཟངས་ལས་གྲུབ་པའི་རྒྱ་ཕིབས་དང༌། གཉྫི་ར། ཆོས་འཁོར། གདུགས་རྒྱལ་མཚན་སོགས་ཀྱིས་བརྒྱན་པ། ནང་རྟེན་གྱི་སྐོར་ལ། རྒྱ་ཕིབས་འོག་ལྷ་ཁང་དུ་འཇམ་དབྱངས་ཆོས་འཁོར་མ་རྒྱལ་བ་སྐུ་ཕྲེང་ཞིག་གིས་རྟེན་སྐལ་དུ་གནང་བ་དེ་བཞུགས། གཟིགས་རྒྱབ་བཀའ་ཆེན་གྱིས་བཞེངས་པའི་སྨན་སྐུ་ཐུབ་པ་ཚུལ་ཁྲིམས་མ་སྐུ་ཚད་ཁང་བརྩེགས་གཅིག་ཙམ་ཡོད་པ། བྱམས་པ། རྗེ་རིན་པོ་ཆེ། འཁྲུངས་གསར་བློ་བཟང་ཕུན་ཚོགས་བཅས་ཀྱི་སྨན་སྐུ་བརྩེགས་གསུམ་ཙམ་ཡོད་པ། ཚེ་ལྷ་རྣམ་གསུམ། སེང་གདོང་མ། སྤྱན་རས་གཟིགས་ཕྱག་སྟོང་སྤྱན་སྟོང་བཅས་སྐུ་ཚད་བརྩེགས་གཉིས་ཙམ་ཡོད་པ། འཇམ་དབྱངས་དང་ཕྱག་རྡོར། སྨན་བླ་བདེ་གཤེགས་བརྒྱད་བཅས་མདའ་ཚད་མ། ཚོགས་ཆེན་གྲལ་མགོར། རྒྱལ་དབང་བཅུ་གསུམ་པ་དང་པཎ་ཆེན་ཆོས་ཀྱི་ཉི་མའི་སྐུ་འདྲ། རྒྱུ་གསེར་ཟངས་ལས་གྲུབ་པའི་རྗེ་ཚེ་འཛིན་མའི་སྐུ་ཁང་བརྩེགས་གཉིས་ཡོད་པ། འདུ་ཁང་སྒོའི་སྟེང་དུ་ལམ་བྲག་འཁྲུངས་གསར། གཟིགས་རྒྱབ་བཅས་ཀྱི་སྐུ་མདའ་ཚད་མ། སྟོན་པའི་འཁྲུངས་རབས། རྒྱན་དྲུག་མཆོག་གཉིས་ཀྱི་གྱན་ཐང༌། སྲུང་མ་ཁང་དགོན་པ་སྤྱིའི་སྲུང་མ། བཀའ་སྲུང་ཡོན་ཏན་རྒྱལ་པོ། རྟ་མགྲིན་གསང་སྒྲུབ། ལྷ་མོའི་སྐུ་བཅས་མདའ་ཚད་མ། བླ་མ་གསུམ་གྱི་གཟིམས་ཆུང་ནང་རྒྱལ་དབང་བཅུ་གསུམ་པའི་ན་བཟའ་ཆ་ཚང༌། རྒྱུ་གསེར་ཟངས་ལས་གྲུབ་པའི་རྣམ་རྒྱལ་མཆོད་རྟེན། རྗེ་ཡབ་སྲས་གསུམ། གནས་བརྟན་བཅུ་དྲུག་རྒྱལ་ཆེན་སྡེ་བཞི། ཚེ་དཔག་མེད། རྣམ་རྒྱལ་མ་བཅས་ཀྱི་སྐུ་འདྲ། ཡང་རྗེ་ཡབ་སྲས་གསུམ་དང་རྣམས་སྲས་སོགས་ཀྱི་སྐུ་ཐང་བཅོ་ལྔ།། རྒྱུ་གསེར་ཟངས་ལས་གྲུབ་པའི་གཟིགས་རྒྱབ་སྔགས་འཆང་གི་གདུང་རྟེན་ཁང་བརྩེགས་གཅིག་ཡོད་པ། བྱམས་པ་ཆོས་འཁོར་མ། རྗེ་ཡབ་སྲས་གསུམ་བཅས་ཀྱི་ལི་སྐུ་ནང་གཟུངས་ལ་རྒྱལ་དབང་བཅུ་གསུམ་པའི་ན་བཟའ་ཆ་ཚང༌། གཞན་ཡང་ལི་སྐུ་ཆེ་ཆུང་སུམ་ཅུ་ལྷག་ཀུན་རིག་དཀྱིལ་འཁོར། རྗེ་ཙོང་ཁ་བའི་རྣམ་ཐར་རྒྱས་པ། སྟོན་པའི་འཁྲུངས་རབས་དཔག་བསམ་འཁྲི་ཤིང༌། འཁྲུངས་གསར་འཁྲུངས་རབས་སོགས་ཞལ་ཐང་སུམ་ཅུ་ལྷག་ཤར་ལི་ནུབ་ལིའི་སྐུ་བརྙིན་ཆིག་སྟོང་ལྔ་བརྒྱ་ལྷག༌།རྒྱུ་གསེར་ཟངས་ལས་གྲུབ་པའི་གསེར་སྡོང་ཁང་བརྩེགས་གཉིས་ཡོད་པའི་ནང་གཟུངས་རྒྱལ་བ་སྐུ་ཕྲེང་རིམ་བྱོན་གྱི་ན་བཟའ། སྐུ་གསེར་ཟངས་སྒྲོལ་མ་ཉེར་གཅིག་ཉེ་སྲས་བརྒྱད་ཁང་བརྩེགས་ཕྱེད་ཙམ་ཡོད་པ། ཙོང་ཁ་བརྒྱད་ཅུའི་སྨན་སྐུ། སྒོ་ཕྱི་ན་རྒྱལ་ཆེན་བཞིའི་སྨན་སྐུ་སོགས། གསུང་རྟེན། བཀའ་འགྱུར་དངུལ་བྲིས་ཆ་ཚང་གཅིག་ཚལ་པར་སྣག་པར་ཚར་དགུ། རྗེ་ཡབ་སྲས་གསུང་འབུམ་ཆ་ཚང་བཞི་སོགས་ཡོད། མགོན་ཁང་ནང་དུ་ཆོས་རྒྱལ་ནང་སྒྲུབ། ལྕམ་སྲིང་གཙོ་འཁོར་གསུམ་བཅས་མི་ཚད་མ། ཐང་སྟོང་པའི་སྐུ་བརྙིན། འཇིགས་བྱེད། གསང་འདུས། ཀུན་རིག་རྒྱན་དྲུག་མཆོག་གཉིས་བཅས་ཀྱི་གྱན་ཐང་སོགས། སྔགས་པ་གྲྭ་ཚང་གི་ནང་རྟེན་དུ་རྗེ་ཙོང་ཁ་པ། བདེ་གསང་འཇིགས་གསུམ། ཚེ་ལྷ་རྣམ་གསུམ། སྒྲོལ་མ། བྱམས་པ། རྡོ་རྗེ་སེམས་དཔའ། འཁྲུངས་གསར་བློ་བཟང་ཕུན་ཚོགས། སྟོན་པ་བཅས་སྐུ་ཚད་ཁང་བརྩེགས་གཅིག་ལྷག་ཡོད་པ། ཤུགས་སྡན་རིགས་ལྔ།། དམག་ཟོར་མ། དམ་ཅན། ནོར་བདག་བཀའ་རྒྱ་མ། རྣམ་སྲས། མགོན་དཀར། རྒྱལ་བ་སེང་གེ་ང་རོ། དུས་གསུམ་སངས་རྒྱས། གནས་བརྟན་བཅུ་དྲུག༌།རྗེ་ཡབ་སྲས་གསུམ། སྲུང་མ་ཁང་དུ་ནག་ཚང་བསྟན་པ་དར་རྒྱས་ཕྱག་བཟོ། མགོ་པོ། ལྕམ་སྲིང༌། སྨན་སྐུ་ཆེ་ཆུང་སྣ་ཚོགས། རྒྱུ་གསེར་ཟངས་ལས་གྲུབ་པའི་རྗེ་ཤེས་རབ་སེང་གེ་སྐུ་འབུམ། བདེ་གསང་འཇིགས་གསུམ་གྱི་བློས་བསླང༌། ལྷ་མོའི་སྐུ། འཇིགས་བྱེད། རྟ་མགྲིན། ཆོས་རྒྱལ། ནུབ་ལོའི་སྐུ་སྣ་ཚོགས་ཆིག་སྟོང་ལྷག།རྒྱུ་ཤིང་ལས་གྲུབ་པའི་དབྱེན་འདུམ་མཆོད་རྟེན་ཁང་བརྩེགས་གཅིག་ཅན་དང༌། གཟིགས་རྒྱབ་གཤིམས་ཁང་དུ་རྗེ་ཡབ་སྲས་སྐུ། གྲུབ་ཐོབ་བརྒྱད་ཅུའི་སྨན་སྐུ། རོང་ཚའི་གཟིམས་ཆུང་ནང་བྱམས་པ། རིགས་གསུམ་མགོན་པོ། གཞན་ཡང་གསེར་ཟངས་ལི་སྐུ་སྣ་ཚོགས་ལྔ་བརྒྱ་ལྷག༌།ཞལ་ཐང་སྐོར་ལ་གསང་བདེ་འཇིགས་གསུམ། ཙོང་ཁ་བརྒྱད་ཅུ། ལྷ་མོ། རྟ་མགྲིན། དུས་གསུམ་སངས་རྒྱས། དཔག་བསམ་འཁྲི་ཤིང༌། རྒྱན་དྲུག་མཆོག་གཉིས། གྲུབ་ཐོབ་བརྒྱད་ཅུ། གནས་བརྟན་བཅུ་དྲུག་རྒྱལ་དབང་དང་པཎ་ཆེན་སྐུ་ཕྲེང་རིམ་བྱོན་སོགས་ཀྱི་གྱན་ཐང༌། གསུང་རྟེན་སྐོར་ལ་སྡེ་དགེ་པར་མའི་བཀའ་འགྱུར་དང་བསྟན་འགྱུར། རྗེ་ཡབ་སྲས་བཀའ་འབུམ། ལམ་བྲག་གསུང་འབུམ། པཎ་ཆེན་ཆོས་རྒྱན་བཀའ་འབུམ། བཀའ་ཆེན་ཡེ་ཤེས་རྒྱལ་མཚན་གྱི་བཀའ་འབུམ། རྒྱལ་བ་བསྐལ་བཟང་རྒྱ་མཚོའི་བཀའ་འབུམ། གུང་ཐང༌། ཁྲི་ཆེན་ངག་དབང་ཆོས་ལྡན། ཐུབ་བསྟན་ཆོས་ཀྱི་ཉི་མ། ལྕང་སྐྱ་རོལ་པའི་རྡོ་རྗེ་སོགས་ཀྱི་བཀའ་འབུམ། དམིགས་བརྩེ་མའི་བེའུ་བུམ་པོད་གསུམ། རྡོ་དྲིལ་ཆ་ཚང་བརྒྱ་དང་ལྔ་བཅུ་བཅས་མཐའ་ཡས་པ། མཚན་ཉིད་གྲྭ་ཚང་གི་རྟེན་གཙོ་རྗེ་རིན་པོ་ཆེ་སྨན་སྐུ་ཁང་བརྩེགས་གཅིག་ཙམ་ཡོད་པ། རྒྱུ་གསེར་ཟངས་ལས་གྲུབ་པའི་གདུགས་དཀར། རྒྱལ་བ་ཐུབ་བསྟན་རྒྱ་མཚོ། སྒྲོལ་མ་བཅས་སྐུ་ཚད་བརྩེགས་གཅིག་ཅན། རྒྱུ་གསེར་ཟངས་པཎ་ཆེན་ཆོས་ཀྱི་ཉི་མ། གནས་བརྟན་བཅུ་དྲུག༌།ལོ་གྱོན་མ། སྒྲོལ་མ་ཉེར་གཅིག་བཅས་མདའ་ཚད་མ། རྗེ་སྐུ་ཁང་དུ་རྒྱུ་གསེར་ཟངས་རྗེ་ཡབ་སྲས་གསུམ་དང་རྗེ་ཚེ་འཛིན་མ་བཅས་སྐུ་བརྙིན་ཐོག་ཚད་གསུམ་ཅན། རྒྱུ་གསེར་ཟངས་ཇོ་བོའི་སྐུ་ཐོག་ཚད་མ། སྨན་སྐུ་སྒྲོལ་མ་གསུང་འབྱོན་མ། མགོན་པོ། ཚེ་ལྷ་རྣམ་གསུམ་བཅས་ཐོག་ཚད་མ། ཤུགས་ལྡན་རྟེན་འདུས། བྱམས་ཁང་ནང་དུ་སྨན་འདམ་ལས་གྲུབ་པའི་དུས་གསུམ་སངས་རྒྱས་ཁང་བརྩེགས་གསུམ་ཅན། སྨན་བླའི་ཁང་དུ་སྨན་འདམ་ལས་གྲུབ་པའི་སྨད་བླའི་སྐུ་དང༌། རྒྱལ་པོ་སྐུ་ལྔ་དང༌། སྨན་བླའི་བློས་བླང༌། སྐུ་ལྔའི་རྟེན་འདུས་སོགས་དང༌། གཞན་ཡང་སྒྲོལ་མའི་སྐུ་མདའ་ཚད་མ་ཤར་ལི་ནུབ་ལི་སྣ་ཚོགས་ཆིག་སྟོང་ལྷག ། ཞལ་ཐང༌། དཔག་བསམ་འཁྲི་ཤིང༌། ཙོང་ཁ་བརྒྱད་ཅུ། རྒྱལ་དབང་དང་པཎ་ཆེན་འཁྲུངས་རབས། ལམ་བྲག་གཟིགས་རྒྱབ། འཁྲུངས་གསར། གནས་བཅུ་སྒྲོལ་མ་ཉེར་གཅིག་སོགས་ཞལ་ཐང་ཉིས་སྟོང་ལྷག་ཡོད། གསུང་རབ་ཀྱི་སྐོར་ལ། བཀའ་འགྱུར་དང་བསྟན་འགྱུར་སྣར་ཐང་པར་ཚར་གསུམ། རྗེ་ཡབ་སྲས། གཟིགས་རྒྱབ་སོགས་ཀྱི་བཀའ་འབུམ། དམིགས་བརྩེ་མའི་ལས་ཚོགས་ཡིག་ཆ་སྣ་ཚོགས་སྐོར་པོད་སུམ་བརྒྱ་ལྷག་དགོན་པ་སྤྱིའི་རྟེན་གྱི་གཙོ་བོ་ནི་སྨན་འདམ་ལས་གྲུབ་པའི་བྱམས་པ་མགོན་པོ་ཁང་བརྩེགས་གཉིས་ཡོད་པ་བཅས་སོ། །འདི་ནི་མཁའ་ནང་བྱམས་ཁང་ཆེན་མོ་ཞེས་གྲགས། གཙུག་ཏོར་གདུགས་དཀར་ཚེམ་དྲུབ་མ་ཐོག་བརྩེགས་བཞི་ཅན་གྱི་གོས་སྐུ། ། རྣམ་རྒྱལ་གྲྭ་ཚང་གི་རྟེན་གཙོ་སྨན་སྐུ་ཐུབ་པ་ཚུལ་ཁྲིམས་མ་བྱིན་ཅན། དུས་གསུམ་སངས་རྒྱས། རྗེ་ཡབ་སྲས། འཇིགས་བྱེད་སོགས་ཡི་དམ་སྐོར་དང༌། མགོན་པོ་ཆོས་རྒྱལ་རྟ་མགྲིན་སོགས་སྲུང་མའི་སྐོར། ལྷ་མོའི་སྐུ་ཐོག་བརྩེགས་གཉིས་ཅན། ཙོང་ཁ་བརྒྱད་ཅུ། དཔག་བསམ་འཁྲི་ཤིང༌། གསེར་བྲིས་སངས་རྒྱས་སྟོང་སྐུ་སོགས་ཞལ་ཐང་བརྒྱ་དང་ལྔ་བཅུ་ལྷག༌།གཞན་ཡང་རྣམ་རྒྱལ་མཆོད་རྟེན། མ་ཎི་དུང་འཁོར། གདུགས་དཀར་དུར་འཁོར། བླ་མ་བཤེས་གཉེན་རྣམས་ཀྱི་སྐུ་གདུང་མཆོད་རྟེན་བཅུ་གཅིག་ལྷག་གསུང་རབ་སྐོར་ལ། བཀའ་འགྱུར་གཅིག༌།རྗེ་ཡབ་སྲས་གསུང་འབུམ། ཧོར་ཆོས་རྗེའི་གསུང་འབུམ། བརྒྱད་སྟོང་གསེར་བྲིས་སོགས་ཞིབ་ཏུ་བྲི་བར་མི་ནུས། ཁང་སར་སྐྱབས་མགོན་བློ་བཟང་ཚུལ་ཁྲིམས་ཀྱིས་བཞེས་པའི་བྱམས་ཁང་གཅིག་པོར་ཡང་གཙུག་ལག་ཁང་ཀ་མིག་ལྔ་བཅུ་ང་དྲུག་གི་རྒྱ་ཁྱོན་ཅན་དད་ལྡན་སེར་སྐྱ་རྒྱ་བོད་ཐམས་ཅད་ཀྱིས་སྟོབས་རྩལ་གཅིག་ཏུ་བསྒྲིལ་ཏེ་བཞེངས་པས་ཐོག་བརྩེགས་གསུམ་པ། འོག་ཁང་ཚོམས་ཆེན་སྦུག་ཏུ་ཐོག་བརྩེགས་ཕྱེད་གསུམ་ལ་བསྙེགས་པའི་ཀ་རིང་བཞི་བཙུགས་པའི་རྒྱ་མཐོང་ཀ་མིག་དྲུག་པ་བར་ཁང་སྦུག་ངོས་ཀ་མིག་ཉེར་བརྒྱད་བཅས་ཐོག་བརྩེགས་གཉིས་པ་མཐོ་ཞིང༌། མདུན་ངོས་ཀ་མིག་ཉེར་གཅིག་ཐོག་བརྩེགས་རེ་བཅས་ཅུང་ཟད་དམའ་བའི་མཐོ་དམའ་སེངྒེའི་ཁའི་དབྱིབས་ཅན། ཁྱམས་ཕྱི་ནང་གཉིས། ཕྱི་མ་ཀ་མིག་བཅུ་བཞི་པ་ལ་ནུབ་ངོས་གཟིམས་ཆུང་བསོད་ནམས་སྟོང་འབར་དབྱངས་ཅན་བཞད་པའི་དགའ་འཚལ། ཤར་དུ་ལག་མཛོད་མིག་སྐྱ་རོལ་པའི་གནས། ཐོག་བརྩེགས་སྟེང་མར་རྒྱབ་ཕྱོགས་ཀ་མིག་སོ་ལྔའི་ཚད། བར་ཁང་གི་རྒྱ་ལོགས་ནས་བསྐོར་ལམ་ཀ་མིག་རེ། ནུབ་ངོས་གློ་འབུར་སྒྲུབ་ཁང་དེ་ཝི་ཀོ་ཊི་དང༌། གློ་སྒོའི་ཐད་རྡེལ་ཁྲའི་གཡུང་དྲུང་དང་མིག་མང་རིས་སུ་བཀྲ་བའི་ཀུན་དགའ་ར་བ། ཁོར་ཡུག་ཏུ་སྤེན་བད་ཆེ་ཆུང་དང་སྤུ་ཤུས་བསྐོར་བ་ལ་སྤེན་རྒྱན་གསེར་ཟངས་ཀྱི་རྣམ་བཅུ་དབང་ལྡན་ཆ། སྟེང་དུ་ཁང་ཆུང་ལ་གསེར་ཟངས་ཀྱི་གཉྫིརའི་ཏོག དེའི་མདུན་དབུས་སུ་གསེར་གྱི་འཁོར་ལོ་པད་གདན་དང་བཅས་པའི་གཡས་གཡོན་རི་དྭགས་ཕོ་མོ་བཟོ་བྱད་ངོ་མཚར་ཅན་ཤར་ནུབ་ཀྱི་ཟུར་ལ་གསེར་གྱི་རྒྱལ་མཚན་ཆེ་ལེགས་རེ། ཐིག་ཁང་གི་ཟུར་བཞིར་རྟེན་ཐུགས་རེ། འོག་ཁང་གི་ལྷོར་སྒོ་ཆེན་ཁྱམས་བཅས་ཡོད་པ་སོགས་བཀོད་མཛེས་རྨད་བྱུང་ཡིད་དགའི་ཆོས་འཛིན་དང༌། རྒྱལ་མཚན་མཐོན་པོ་ས་ལ་འཕོས་བ་ལྟ་བུའི་ནང་རྟེན་གྱི་གཙོ་བོ་བསྐལལ་བཟང་རྣམ་འགདྲེན་ལྔ་པ་རྒྱལ་བ་མི་ཕམ་པ་ཆེན་མོའི་གསེར་ཟངས་ཀྱི་སྐུ་ཆེན་མོ། གཟུངས་ཞུགས་སུ་བྱམས་པས་དམ་བཅས་པའི་གཟུངས་དུང་ཕྱུར་ལྷག་བཅས་ཁ་ཆེའི་གུར་གུམ་སོགས་དྲི་བཟང་གིས་བྱུགས་ཤིང་ལེགས་པར་དྲིལ་ཏེ་ན་བཟའ་ཕུལ་བ། སངས་རྒྱས་ཀྱི་རིང་བསྲེལ་སྲན་དཀར་གྱི་ཚད་བདུན། ཆུང་བ་མཐའ་ཡས་པ། ལྷོ་བྲག་གྲུབ་ཆེན་གྱི་ཕྱག་མཛུབ་ཆ་ཤས། རྗེ་རིན་པོ་ཆེའི་ཕྱག་མཛུབ། ཆོས་འཕགས་ཀྱི་ཚེམས། དབུ་ཐོད་ཨ་ཡིག་རང་བྱོན་ཅན། འཕགས་ཡུལ་གྱི་ཉན་ཐོས་ཆེན་པོ་རྣམས་དང༌། གནས་བརྟན་བཅུ་དྲུག རྒྱན་དྲུག་མཆོག་གཉིས། གྲུབ་ཆེན་བརྒྱད་ཅུ་ལ་སོགས་པའི་སྐུ་གདུང་དང༌། སྐུ་བལ་གྱི་རིང་བསྲེལ་བསམ་གྱི་མི་ཁྱབ་པ། གྲུབ་མཐའ་རིས་མེད་ཀྱི་བླ་མ་རྣམས་ཀྱི་ན་བཟའ། དབུ་སྐྱེས། རྗེ་ཡབ་སྲས་ནས་བཟུང་དགའ་ལྡན་ཁྲི་རབས་རྣམས་དང༌། རྒྱལ་པ་པཎ་ཆེན་སྐུ་ཕྲེང་རིམ་བྱོན་སོགས་རེ་རེ་བགྲང་དུ་མི་ལང་བའི་དམ་པ་རྣམས་ཀྱི་བྱིན་རྟེན། རྡོ་ནག་གི་སྒྲོལ་སྐུ་རང་བྱོན་དང༌། ལི་མ་དང༌། སྨན་སྐུ་སོགས་སྐུ་བརྙན་སྟོང་ཕྲག་ཏུ་ཉེ་བ། གཞན་ཡང་འཁོར་ལོ་དང༌། རིན་ཆེན་སྨན་འབྲུས་ཕྱུར་བུར་གཏམས་པའི་གཏེར་བུམ་གྱི་རིགས་ཀྱང་མཐའ་ཡས་པ། གོ་མཚོན་གྱི་རིགས། དངུལ་སྣོད་དང་ཟངས་དཀར་གས་ཆག་མེད་པ་མར་ཁུས་གང་བ་མང་པོ། སྤོས་སྣ། སྨན་སྣ། འབྲུ་སྣ། རིན་པོ་ཆེ་མཆོད། མ་རྒད། ནལ། ཕ་ལམ། པད་རཱག མུཏིག མུ་མེན། དུང༌། མན་ཤེལ། བྱུ་རུ། སྤོས་ཤེལ། གསེར། རྒྱ་དངུལ། བོད་ཊྃ་སོགས་གཟངས་གཞུག་ཀྱི་ཆ་རྐྱེན་ཕུན་སུམ་ཚོགས་པར།  རྒྱན་དྲུག་རྒྱབ་ཡོལ། སེང་ཁྲི་སོགས་ལེགས་པར་བསྒྲིགས་ཏེ་དགའ་ལྡན་གནམ་གྱི་ལྷ་གནས་དག་པའི་ཞིང་གཉིས་པ་ལྟ་བུར་སྐྱེ་རྒུའི་མཆོད་སྡོང་གཟི་བྱིན་སྟོང་གིས་ལྷམ་མེར་འབར་བར་བ། སྐུའི་སྲིད་ལ་ཁྲུ་ཉེར་ལྔ་ལྷག རྒྱན་དྲུག་གི་ཡས་མཐའ་ནས་ཞབས་ཀྱི་པདྨའི་མས་མཐའི་བར་ཁྲུ་སུམ་ཅུ་ཙམ་བཞུགས་པ་བྱོན་ལེགས་ཤིང༌། སྐུའི་རྒྱན་གནས་དང༌། སེང་ཁྲི་དྲུག་འཇོག་དང་བཅས་པ་ལ་རྡོ་རྗེ་ཕ་ལམ། པདྨ་རཱ་ག ཨིབྷ་ནིའ་ལ། ཀེ་ཀེ་རུ། མ་རྒད། མུ་མེན། ཞུམ་མིག ནལ། གཡུ་དྲུག་དཀར། དྲུག་དམར། གཡང་ཊི། གཟི། མཆོང༌། མུ་མེན། མུ་ཏིག བྱུ་རུ། སྤོས་ཤེལ་སོགས་རིན་པོ་ཆེ་དཔག་ཏུ་མེད་པའི་ཕྲ་ཚོམ་གྱིས་ཕྱུག་པ། ཁྱད་པར་མཛོད་སྤུ་གསེར་སྦྱངས་འབའ་ཞིག་གི་སྟེང་དུ་མུ་ཏིག་ཕྱུར་བུར་སྤུངས་པའི་འཁྱིལ་རིས་ཅན། ཐུགས་རྒྱན་གྱི་དབུས་སུ་དུང་དཀར་གཡས་འཁྱིལ་ཆེ་ལེགས་དང༌། དབུ་རྒྱན་དབུས་མའི་རྩེ་ཕྲན་ཀྱང་གསེར་སྦྱངས་བཙོ་མའི་གཞིར་རིན་ཆེན་རིན་ཐང་བྲལ་བ་དུ་མས་མཛེས་པར་སྤྲས་པ། གཡས་གཡོན་དུ་སྲས་ནམ་མཁའ་དྲི་མེད་དང༌། འཇམ་དཔལ་སྙིང་པོའི་སྐུ་བརྙན་གསེར་ཟངས་ལས་གྲུབ་པ་རེ། ལོགས་བྲིས་ལ་ཇོ་བོ་རྗེ། འཇམ་མགོན་བླ་མ་ཙོང་ཁ་པ་ཆེན་པོ། གཟིག་རྒྱབ་དཀའ་ཆེན་བློ་བཟང་ཆོས་འཕེལ། ནགས་ཚང་བསྟན་པ་དར་རྒྱས། ཉེ་སྲས་བརྒྱད། ཤར་ནུབ་ཀྱི་དྲ་མིག་རྣམས་སུ་སྨན་འདམ་ལས་བཞེངས་པའི་ཐུབ་དབང༌། རྒྱན་དྲུག་མཆོག་གཉིས། རྗེ་གཟིགས་པ་ལྔ་ལྡན་རྣམས་མི་ཚད་ཙམ། གཞན་ཡང་བྲིས་ཆར་མཆོད་ལྷ་སྣ་ཚོགས། དགའ་ལྡན། བདེ་བ་ཅན། སྨན་བླ། མི་འཁྲུགས་པ། རྒྱལ་བ་སེངྒེའི་ང་རོ། རིག་བྱེད་མ་སོགས་ཀྱི་ཞིང་བཀོད། རྗེ་ཉིད་ཀྱི་འཁྲུངས་རབས། གཙུག་ལག་ཁང་བཞེངས་དུས་དང་བཞུགས་གྲལ་འབུལ་ཆེན་སོགས་ཀྱི་བཀོད་པ། མགོན་དཀར། ཛམ་ལྷ་སྡེ་ལྔ།། ཡུལ་སྣང་སྣ་ཚོགས་ཀྱི་བཀོད་པ། འཕགས་ཡུལ་མཉན་ཡོད་ཆོ་འཕྲུལ་ཆེན་པོའི་བཀོད་པ། མགོན་པོ་ཕྱག་དྲུག་པ། ཆོས་རྒྱལ། ལྷ་མོ། རྣམ་སྲས། གུར་མགོན། ཞལ་བཞི། བྲམ་ཟེ། གནས་ཆུང༌། དམ་ཅན། རྒྱལ་ཆེན་བཞི་བཅས་བཞུགས་ཚུལ་རྣམ་ཐར་ནང་གསལ་བས་མཚོན། མདོར་ན་དགོན་པའི་ལྷ་ཁང་སོ་སོ་དང་གྲྭ་ཤག་སྐུ་གསུང་ཐུགས་རྟེན་སོགས། ཐམས་ཅད་མེ་ལ་བསྲེགས་པ་དང་ས་ལ་བརྡེབས་པ་སོགས་བྱས། དེ་ཡང་གསེར་དངུལ་ཟངས་ལྕགས་ལས་གྲུབ་པའི་སྐུ་གསུང་ཐུགས་རྟེན་དང་འཛིན་ཆས་རིགས་ཀུན་དང་པོར་བཀའ་ཆོས་ཁང་དུ་བསྡུ་རུགས་བྱས། དེ་ནས་རིམ་པར་བཞིན་རྒྱ་ནག་ཏུ་དབོར། ཚོགས་ཆེན་འདུ་ཁང་དང་སྔགས་མཚན་ཉིད་རྣམ་རྒྱལ་ར་བཅས་གྲྭ་ཚང་གསུམ་གྱི་འདུ་ཁང་གཙོས་དགོན་པའི་ནང་གི་ཁང་པ་ཡོད་ཚན་ལས་བཀའ་ཆོས་ཁང་དུ་བཅའ་དངོས་བསྡུ་གསོག་བྱེད་དགོས་པ་ཕུད། དེ་བྱིངས་ཁང་པ་ཡོངས་རྫོགས་ཟླ་བ་གཅིག་གིས་ནང་དམིགས་མེད་དུ་བཏང༌། འདུ་ཁང་གི་ཤིང་ཆ་རྣམས་རྒྱའི་ལས་ཁུངས་ཁག་གི་ཕག་ཁང་དང་རྟ་ཁང་འགེབས་བྱེད་སོགས་སུ་བེད་སྤྱོད་དང༌། ད་དུང་དུམ་བུར་གཤགས་ནས་ལས་ཁུངས་ཁག་གི་བུད་ཤིང་སོགས་བྱས། དགོན་པའི་མང་ཇ་སྐོལ་ས་ཁྲོ་ཆེན་དེ་ཉིད་སྟག་ཆུ་འདར་ཕག་གསོ་ཁང་གིས་ཕག་ཆུ་ཁོལ་ནང་འཕེན་ནས་གསད་ས་བཟོས་སྟེ་དུས་ཕྱིས་སུའང་ལུས་ཡོད་པ་དང༌། གསུང་རྟེན་གླེགས་བམ་རིགས་གསེར་དངུལ་གྱིས་བྲིས་པ་དང་སྣག་པར་དང་མཚར་པར་གྱི་བཀའ་འགྱུར་དང་བསྟན་འགྱུར་ཚར་གྲངས་དུ་མ། རྗེ་ཡབ་སྲས་ཀྱི་གསུང་འབུམ་ཚར་གྲངས་དུ་མ། དེ་བཞིན་གདན་ས་ཁག་གི་ཡིག་ཆ། རེས་མེད་ཆོས་བརྒྱུད་ཁག་གི་སྐྱེས་ཆེན་དུ་མའི་གསུང་འབུམ། དགོན་འདིའི་གལ་ཆཻན་ལོ་རྒྱུས་དང་ཡིག་ཚང༌། དེབ་གཏེར། བཅའ་ཁྲིམས་སོགས། མདོར་ན་དགོན་པའི་ནང་གི་གསུང་རབ་གླེགས་བམ་མཐོང་ས་ཡོད་པ་རྣམས་ཤོག་ལྷེ་གཅིག་ཀྱང་མ་ལྷག་པར་མེ་བསྲེགས་བཏང༌། སྨན་དང་འདམ་སྐུ་སོགས་བེད་སྤྱོད་མེད་རིགས་ཀུན་ཞིང་ཁའི་ནང་བླུགས་ན་ས་ལུད་ཡག་ཤོས་ཡིན་ལུགས་བཤད་ནས་གཏོར་གཤིགས་བཏང་རྗེས་ཐག་ཉེའི་ཞིང་ཁ་རྣམས་སུ་བླུག་ཏུ་བཅུག །ཤིང་གི་མཆེད་རྟེན་རྣམས་སྟ་རེས་གཤགས་ནས་གཏོར། སྔོན་བྱོན་སྐྱེས་ཆེན་དམ་པ་དུ་མའི་སྐུ་དམར་གདུང་མང་པོ་གདུང་རྟེན་ནས་བཏོན་ཏེ་སྲང་མདོར་འཕངས་པ་དང༌། ད་དུང་དགོན་པ་ནི་བླ་མའི་རོ་སྒམ་སྦ་ས་དུར་ཁྲོད་རེད་ཅེས་དེ་སྔོན་དབྱིན་དམག་གིས་འབྲས་ལྗོངས་བརྒྱུད་བོད་ལ་བཙན་འཇུག་བྱས་སྐབས་བཀྲིས་ལྷུན་པོ་པཎ་ཡེན་རིན་བྱོན་གྱི་གདུང་རྟེན་མཆོད་རྟེན་སོགས་གཏོར་གཤིགས་སྐབས་དགོན་པ་འདི་དུར་ཁྲོད་རེད་འདུག་ཅེས་བརྗོད་མྱོང་བ་དང་ཕྱོགས་མཚུངས་པར་བྱུང༌། གཏོར་གཤིགས་མ་གཏོང་བའི་སྔོན་ཙམ་ན་དགོན་པའི་འདུ་ཁང་ནང་དུ་ཧོར་ཁོག་དགོན་སྡེ་བཅུ་གསུམ་གྱིས་གཙོས་དཀར་མཛེས་ཁུལ་གྱི་དགོན་སྡེ་ཡོངས་རྫོགས་ནས་གྲྭ་པ་དང་ཨ་ནེ་ཀུན་མཉམ་དུ་བསྐོང་སྟེ་རྒྱུན་དུ་ཚོགས་འདུ་འཚོགས་པ་དང༌། དེ་ཡང་ཏང་གི་ཡང་དག་པའི་སྲིད་ཇུས་དང་སྤྱི་ཚོགས་རྙྀང་པའི་སྡུག་བསྔལ། སྤྱི་ཚོགས་གསར་པའི་བདེ་སྐྱིད། ས་བདག་ཞིང་ཕྱུག་དང་མི་དྲག་བླ་དྲག་གི་བྱ་ངན་སྤྱོད་ངན་འོག་ཉམ་ཐག་བྲན་གཡོག་བརྒྱ་ཕྲག་མང་པོས་བཀའ་སྡུག་སྣ་ཚོགས་མྱོང་ཚུལ། གྲྭ་པ་དང་ཨ་ནེ་བྱས་པ་ནི་བསམ་བློ་རྗེས་ལུས་ཡིན་ལུགས་དང༌། གཞན་གྱི་བཙོན་དབང་འོག་བྱེད་དགོས་བྱུང་ལུགས། ད་དུང་བོད་ཀྱི་ས་ཁུལ་དུ་མི་འབོར་ཉུང་བ་དང་དཔལ་འབྱོར་གྱི་གནས་བབ་ཞན་པ་སོགས་ཀྱི་ཕུག་རྩ་གྲྭ་པ་དང་ཨ་ནེ་ལ་ཐུགས་ཚུལ་སོགས་ཕྱེད་བདེན་ཕྱེད་རྫུན་གྱི་གཏམ་བཤད་རྒྱུན་མར་བཏང་ཞིང༌། བར་ལམ་ཞིག་ནས་གྲྭ་པ་དང་ཨ་ནེ་བྱེད་འདེད་མེད་རིགས་ཚོ་མཉམ་དུ་གཉེར་སྒྲིག་བྱས་ན། དགོན་པའི་ནང་ནས་ཁྱིམ་གཞིས་བཟུང་བྱེད་ཀྱི་བཅའ་དངོས་ཆ་ཚང་རེ་སྤྲོ་རྒྱུ་ཡིན་ལུགས་དང༌། ད་རེས་རང་འགུལ་གྱིས་གོ་སྐབས་འདི་བེད་སྤྱོད་མ་གཏོང་ན་ཕྱི་ཆད་འདི་འདྲ་རང་དབང་ཐོབ་དཀའ་ལུགས་སོགས་ཀྱི་འགྲེལ་བཤད་ཡང་ཡང་རྒྱབ་པར་མ་ཟད། མཚམས་ཤིག་ནས་དགོན་པའི་ནང་ཚོགས་འདུ་གྲོལ་བ་དང་འདུ་ཁང་ནང་རྔ་སྦུབ་གཉིས་སུྦབ་ཚའ་ཚའ་ཞེས་གང་བྱུང་དུ་རྡུང་ནས་གྲྭ་པ་དང་ཨ་ནེ་ཚོར་ཞབས་བྲོ་འཁྲབ་བཅུག་པ་དང་མཛའ་གཞས་གཏོང་བཅུག། མགོ་མཇུག་གང་ཡང་མེད་པའི་ཞབས་བྲོ་འདི་ལ་གྲྭ་པ་ཚོས་སྦུབ་ཚའ་ཚའ་ཞེས་བཏགས་འདུག །སྐབས་དེ་དག་ཏུ་ནག་ཁུངས་ནང་མཉམ་འཛོམ་ཡང་ཡང་བྱེད་བཅུག་པ་དང༌། ཞབས་བྲོ་འཁྲབ་སྐབས་གློ་བུར་དུ་གློག་བསད་པ་སོགས་གྲྭ་བཙུན་རྣམས་སྐྱ་སར་བབ་པའི་ཐབས་ལམ་ཡོད་རྒུར་བཏོན་པས་བསམ་བློ་བརྟན་པོ་དེ་ཙམ་མེད་པའི་གྲྭ་པ་དང་བཙུན་པ་མི་ཉུང་པ་ཞིག་རིམ་པར་བཞིན་སྐྱ་སར་བབ་ནས་དགོན་པའི་རྒྱུ་རྫས་གང་རག་རེ་གསོ་རས་བླངས་ཏེ་ཁྱིམ་གཞིས་བཟུང་མཁན་ཡང་བྱུང་ཞིང༌། གྲྭ་བཙུན་ཕལ་ཆེ་བ་ནི་བརྟན་པོར་བསྡད་པས་འགུལ་སྐྱོད་ལས་བྱེད་པ་ཚོས་བྱ་ཐབས་གང་ཡང་མེད་པར་སྐྱ་སར་བབ་ཟིན་པ་དེ་ཚོར་བསྔགས་བརྗོད་བཏང༌། དེ་ནས་རིམ་པར་བཞིན་དགོན་སྡེ་ཁག་གི་གྲྭ་བཙུན་མཁྱེན་ཡོན་དང་ཉམས་ལེན་བཟང་རིགས་མང་ཚོགས་ཀྱི་དད་པ་དང་དོ་སྣང་སྦྱང་ས་གཙོ་བོ་དེ་རིགས་མང་ཚོགས་དང་ཁ་འཕྲལ་ཏེ་ཟུར་དུ་བཀག་ཉར་བྱས་པ་ཕུད། དེ་བྱིངས་གྲྭ་བཙུན་དཀྱུས་མ་ཕལ་ཆེ་བ་རང་གནས་སུ་ལོག་ནས་མང་ཚོགས་དང་མཉམ་དུ་ངལ་རྩོལ་བྱེད་རྒྱུ་ལས་དགོན་པའི་ནང་བསྡད་ས་མེད་པར་བཟོས། དེ་ལྟར་དཀར་མཛེས་ཁུལ་གྱི་དགོན་སྡེ་སོ་སོའི་གྲྭ་བཙུན་ཕལ་བོ་ཆེ་རང་གནས་སུ་ལོག་ནས་མང་ཚོགས་དང་མཉམ་དུ་མཉམ་ལས་རུ་ཁག་ལ་ཞུགས་ནས་གྲྭ་ཆས་ལྟ་ཞོག་ལུས་ལ་དམར་སེར་གྱི་མཚོན་མདངས་ལྡན་པའི་གོས་ཆས་རིགས་ཙམ་ཡང་གོན་མི་ཆོག་པར་ཁྱིམ་པ་དང་རྟགས་མཚུངས་པའི་བཟའ་གོས་དགོས་པ་བཟོས། བར་མཚམས་ཤིག་ནས་ཧོར་ཁོག་ལུང་པའི་ནང་གི་དགོན་པ་གྲྭ་ཚང་ཁག་གི་བླ་སྤྲུལ་དགེ་བཤེས་ཚོ་དང་ལུང་པའི་དཔོན་ཁག་ཀུན་ལྷ་འདྲེ་གདོན་བགེགས་ཀྱི་གྲལ་ལ་བཞག་ནས་ཤོག་ཞྭ་གཡོག་པ་དང་ཁྲམ་སྐོར་འཁྲིད་པ་ཚོགས་འདུའི་ནང་རྡུང་བསྡེགས་བཏང་བ། རང་ཉེས་ངོས་ལེན་བྱེད་བཅུག་པ་སོགས་མི་སྤྱོད་ལས་འདས་པའི་བྱ་ངན་འདྲ་མིན་སྤེལ་བ་སོགས་མདོར་ན་འཇིག་རྟེན་གྱི་དཔེར། ནད་པ་སྨྱོ་ན་གཅོད་པས་བཅོས། གཅོད་པ་སྨྱོ་ན་བཅོས་མེད་རེདཟེར་པ་ལྟར། མི་དམངས་སྨྱོ་ན་ཁྲིམས་ཀྱིས་བཅོས།།རྒྱལ་ཁབ་སྨྱོ་ན་བཅོ་མེད་ཡིན་པས། མའོ་རང་གི་དབང་ཆའི་འཐབ་རྩོད་ཀྱི་ཁེ་དབང་གཅིག་པོའི་དོན་དུ་ཀྲུང་གོ་རྒྱལ་ཡོངས་སྨྱོ་རྒོད་མེ་ལྟར་འབར་བའི་གནས་ལ་བཀོད་པ་དེ་ཉིད་དུས་ཕྱིས་རང་ཉིད་ཚེ་ཡི་དུས་བྱས་པའི་རྗེས་རླབས་ཆེན་མི་སྣ་ཏིང་ཤོའུ་ཕེང་གིས་གཞི་ནས་བསད་ཐུབ་ཙམ་བྱུང༌། ། བྱ་བྲལ་གྲུབ་པའི་དབང་ཕྱུག་དགེ་བའི་བཤེས་ཆེན་པོ་བསྟན་པ་རྒྱལ་མཚན་རིན་པོ་ཆེ་སྤྱི་སྒོ་རྒྱབ་གཟིམས་ཆུང་ནས་སྐེ་ལ་ཐག་པ་བཏགས་ཏེ་ནག་ཉེས་སྣ་གཅིག་ཀྱང་བགྲང་རྒྱུ་མེད་པར་དཀར་མཛེས་མི་དམངས་ཁྲིམས་ཁང་དུ་ཁྲིད་ནས་དུས་བཀག་བཙོན་འཇུག་བྱས་པ་དང༌། སེར་བྱེས་མཁས་མང་གྲྭ་ཚང་གི་མཁན་ཆེན་དམ་པ་གྲུབ་དབང་བློ་བཟང་ནོར་བུའི་མཆོག་གི་སྤྲུལ་པའི་སྐུ་རིན་པོ་ཆེ་ཁང་དམར་བློ་བཟང་ཐུབ་བསྟན་དཔལ་ལྡན་རྒྱ་མཚོ་དང༌། རྒྱུད་སྨད་མཁན་ཆེན་ཁང་གསར་སྐྱབས་མགོན་བློ་བཟང་ཚུལ་ཁྲིམས་མཆོག་གི་སྐུ་ཕྲེང་གསུམ་པ་ངག་དབང་བློ་བཟང་བསྟན་པའི་རྒྱལ་མཚན་གཉིས་ཀ་རང་ཡུལ་དཀར་མཛེས་དང་ཁ་འཕྲལ་ནས་རང་བྲག་རྫོང་དུ་རྒྱང་འབུད་བྱས། དགའ་ལྡན་ནག་ཚང་སྐུ་ཕྲེང་བདུན་པ་སྤྲུལ་པའི་སྐུ་རིན་པོ་ཆེ་བྱམས་པ་ངག་དབང་གྲོང་སྡེ་ནས་ཕུད་དེ་རྒྱ་ཡི་ཚལ་ཞིང་ནང་གཅིན་སྐྱག་དབོར་བཅུག་པས་མཚོན། མི་རིགས་ལ་བརྙས་བཅས་དང་མང་ཚོགས་ཀྱི་བདེ་འཇགས་འཕྲོག་པའི་བྱ་ངན་སྤྱོད་ངན་བློ་ཡུལ་ལ་མི་ཤོངས་པར་བྱས་པ་སོགས་བསམ་མི་ཕོད་པའི་ཚོད་ཀྱིས་བསྟན་པ་རིན་པོ་ཆེ་དང་དེ་འཛིན་དགེ་འདུན་བཅས་པར་དམའ་འབྱིན་པ་དང་ལྷ་མགོ་བཅག དགོན་རྐུབ་ཕུད་པ་སོགས་ཀྱི་ལོ་རྒྱུས་ཤིན་ཏུ་རིང༌། ཡ་ང་བའི་རྒྱུད་རིམ་དེའི་ཁྲོད་ནས་རྗེ་དམ་པ་འདི་ཉིད་འཁྲུངས་ཁྱིམ་དུ་ཕྱིན་བཏང་བྱུང་བ་དང་གོང་རིམ་གྱི་འཆར་འགོད་བཞིན་འབྲུ་མངའ་གྲོང་པའི་ནང་གྲོང་མི་ཚོ་དང་ལྷན་དུ་མཉམ་ལས་ངལ་རྩོལ་ལ་ཕེབས། མཉམ་ལས་ངལ་རྩོལ་ཟླ་ཤས་གནང་རིང་རྒྱུན་དུ་ཕྱུ་བའི་ནང་དུ་ཐང་གོས་བསྣབས་རྐྱང་མཛད་ཅིང༌། སྐབས་འགར་ཕྱུ་བའི་འོག་ནས་ཐང་གོས་བུད་ཡོད་པར་གྲོང་མི་ལས་རོགས་ཚོས་ཕྱུ་བ་སྐེད་རགས་ལྷུགས་འདུག་ཅེས་བརྡ་སྤྲོད་པ་སོགས། གྲོང་སྡེ་འདིའི་ནང་བླ་མ་དམ་པ་འདིའི་བཀའ་དྲིན་གྱིས་བསམ་འཆར་མཐོན་པོ་གཅིག་ཀྱང་མེད་པས་གྲོང་སྡེ་གཞན་ལས་ལྷིངས་འཇགས། མཉམ་ལས་ངལ་རྩོལ་ལ་ཞུགས་རིང་ངོ་ལྐོག་མེད་པར་ལས་ཀ་ལ་ཤིན་ཏུ་ཧུར་པས་གྲོང་མི་ཚོ་དགེ་རྒན་དམ་པ་འདི་ཉིད་ལ་དད་པ་ལྷག་ཏུ་འཕེལ། དགུང་ལོ་སོ་དགུ་པ་མེ་ལུག་༡༡༦༧ལོར་རྒྱ་ནག་དབུས་གཞུང་གི་མཐོ་རིམ་མི་སྣ་ཚོ་ནང་ཕན་ཚུན་དབང་ཆ་འཕྲོག་རེས་ཀྱི་རླུང་འཚུབ་ལྡང་བའི་མགོ་ཚུགས་ཏེ། རིམ་བཞིན་བོད་རང་སྐྱོང་ལྗོངས་དང་མདོ་སྟོད་སྨད་གང་སར་ལས་འགུལ་དེས་ཁྱབ། དེ་ཡང་ཤིང་ཙོའུ་པའུ་དང་ཕའོ་ཧཕུ་ཐའོ་ཞེས་པའི་ཚོགས་པ་གཉིས་ལངས་ནས་ཕན་ཚུན་ཕྱོགས་འཛིན་གྱི་འགལ་བ་ཇེ་ཆེར་ཕྱིན། ཉེས་མེད་མི་སྣ་མང་པོ་དོན་མེད་ཚེ་སྲོག་ཤོརབ་སོགས་རྙོགས་འཛིངས་ཤིན་ཏུ་ཆེ་བ་བྱུང༌། རྗེ་བླ་མ་དམ་པ་འདི་ཉིད་ཀྱིས་པཎ་ཆེན་བློ་བཟང་ཆོས་རྒྱན་གྱི་ཟབ་ལམ་བལ་མ་མཆོད་པ་ལས། སྣོད་བཅུད་སྡིག་པའི་འབྲས་བུས་ཡང་གང་སྟེ།། མི་འདོད་སྡུག་བསྔལ་ཆར་ལྟར་བབ་གྱུར་ཀྱང༌།། ལས་ངན་འབྲས་བུ་ཟད་པའི་རྒྱུར་མཐོང་ནས།། རྐྱེན་ངན་ལམ་དུ་ལོག་པ་བྱིན་གྱིས་རླབས།། ཞེས་སོགས་བཀའ་གདམས་གོང་མ་ཚོའིཉམས་ལེན་རྣམས་གནད་དུ་འཁེལ་བ་གནང༌། རྒྱུན་ལྡན་བཞིན་གྲོང་སྡེ་ཡུལ་མི་ཚོ་དང་མཉམ་དུ་མཉམ་ལས་ཞིང་ཁ་སོགས་སུ་ཧུར་ཐག་གིས་ལས་ཀ་གནང༌། བར་མཚམས་ཤིག་ནས་ཡུལ་མི་ཚོས་འཚེ་སྣང་ཆེན་པོ་བྱས་ཏེ་ཁོང་ཚོ་དང་མཉམ་དུ་ངལ་ལས་རུ་ཁག་ལ་ཞུགས་ན་སྐབས་འགར་སྡིག་པ་གསག་གཞིར་འགྱུར་དོགས་དང༌། དེ་འདྲའི་ཚོགས་ངན་མི་གསག་པ་དང་རྗེ་དམ་པ་འདི་ཉིད་ཀྱང་ཐུགས་དམ་མཉམ་བཞེས་གང་ལེགས་ཡོངས་ངེས་སྙམ་པའི་མ་གྲོས་གཅིག་མཐུན་གྱི་ཀུན་སློང་ཐོག་ནས་མཉམ་ལས་ཁང་གི་ལུག་རྫི་ལ་བཞག རི་ཁར་ལུག་རྫིར་ཕེབས་པའི་སྐབས་ལམ་རིམ་ཕྱག་དཔེ་བསྣམས་ནས་གད་ཁུག་དང་བྲག་ཕུག་ངེས་མེད་དུ་བཞུགས་ནས་དཔེ་གཟིགས་གནང༌། བར་ལམ་ཞིག་ནས་འགུལ་བསྐྱོད་པ་དང་ཧུར་བརྩོན་པའི་སློབ་གསོ་འོག་མ་ཚུད་པའི་གཞོན་ནུ་དོན་གཉེར་ཅན་ལམ་འོག་ཚང་བསོད་ནམས་བཀྲ་ཤིས་སོགས་སྐལ་ལྡན་ལས་འཕྲོ་ཅན་གྱི་སློབ་མ་འགའ་ཞིག་སྲིད་ཇུས་དམ་པོ་དེའི་ནང་དུ་དུས་ཚོད་ནམ་ཁོམ་ལ་རྗེ་བླ་མ་དམ་པའི་སྐུ་མདུན་དུ་བཅར་བར་སྦྱོར་ཆོས་དང་སྐྱབས་འགྲོ། ལས་འབྲས། རྟེན་འབྲེལ་བཅུ་གཉིས་སོགས་བློ་སྦྱོང་མང་པོ་ཞལ་ཁྲིད་གནང༌། དེ་ནས་རིམ་བཞིན་ན་རོ་མཁའ་སྤྱོད་དབང་མོའི་བྱིན་རླབས་སྙིང་གར་རོལ་བའི་རྣལ་འབྱོར་ཆརན་མོ་རིན་ཆེན་ལྷ་མོ་སོགས་ཀྱང་སྐབས་འདི་ཙམ་ནས་རྗེ་བླ་མ་དམ་པའི་ཞབས་ལ་བསྟེན་ནས་མདོ་སྔགས་ཆོས་ཀྱི་བདུད་རྩིའི་བགོ་སྐལ་ཉམས་སུ་བསྟར་བ་ཡིན་ནམ་སྙམ། གང་ལྟར་ཡང་ཁ་འགུལ་ན་མ་ཎི་འདོན་དོགས་དང༌། ལག་འགུལ་ན་ཕྲེང་བ་བགྲང་དོགས་ཀྱིས་ཆོས་སྒྲ་རྣ་བ་ལ་གོ་ས་མེད་པའི་སྲིད་ཇུས་དམ་པོ་དེ་འདྲའི་འོག་ཏུ་ལུས་སྲོག་ལ་མི་བལྟ་བར་སྔ་ཕྱི་རིམ་བརྒྱུད་ཀྱིས་བཅར་བའི་སློབ་མ་ཤིན་ཏུ་མང་པོ་ལ་དམ་པའི་ཆོས་ཀྱི་བགོ་སྐལ་རྒྱ་ཆེར་འགྱེད་པ་འདི་ཙམ་གྱིས་ཀྱང་བསྟན་འགྲོའི་དོན་དུ་བསམ་བཞིན་སྐྱེ་བ་བཞེངས་པའི་བདག་ཉིད་ཆེན་མོ་ཉིད་དུ་གོ་མ་ཆག་གོ། སྐབས་དེ་དག་ཏུ་ཞོགས་པ་རྒྱུན་ལྡན་ཆུ་ཚོད་བཞི་པ་ཡན་མན་ལ་ཡར་བཞེངས་ནས་སྐྱབས་སེམས་དགའ་ལྷ་སོགས་སྔོན་དུ་བཏང་ནས་དཔལ་རྡོ་རྗེ་འཇིགས་བྱེད་དཔའ་བོ་གཅིག་པའི་བདག་འཇུག་འཆག་མེད་ལེན། སྐྱ་རེངས་ཤར་བ་དང་ཞོགས་ཇ་མཆོད་ཏེ་མཉམ་ལས་སྤྱྀ་བའི་ལུག་འཚོ་མཁན་རི་ཁར་ཕེབས། སྐབས་འགར་མཚན་ཧྲིལ་པོར་དགེ་ཕྲག་དོན་གཉེར་ཅན་འགའ་རེ་ཡོང་པར་ལམ་རིམ་འཁྲིད་ནས་གཉིད་ཅུང་ཟད་ཙམ་ཡང་ཁུག་ལོང་མེད་པར་ཞོགས་པ་ཞལ་འདོན་ཚར་བ་དང་ལུག་རྫི་ལ་ཕེབས་དགོས་པ་དེ་འདྲ་ཡང་ཐེངས་མང་པོ་བྱུང་འདུག དགུང་ལོ་སོ་དགུ་པ་ས་སྤྲེལ་༡༩༦༨ལོར་སླར་ཡང་སྔར་གྱི་ཕྱོགས་ཁག་གཉིས་པོའི་འཐབ་རྩོད་རྒྱུན་འཆང་གི་ཟིང་ཆའི་རླུང་རླབས་ཤིན་ཏུ་ཆེ། རྗེ་བླ་མ་དམ་པ་འདི་ཉིད་སྔར་བཞིན་ལུག་རྫི་ལཕེབས་ཞོར་སསྐྱིད་སྡུག་ལེགས་ཉེགས་ཇི་ཞིག་བྱུང་ཡང་བཀའ་གདམས་གོང་མ་ཚོའི་ཉམས་ལེན་བློ་སྦྱོང་ལ་གཅིག་ཏུ་འབུངས། སྐབས་ཤིག་རྫོང་ཀླུ་ནང་ཨ་ཕ་ས་བདག་ཚང་གི་བུ་མོ་ཞིག་ལྷ་འདྲེའི་གནོད་པ་ལ྄ར་བུའི་ན་ཚ་ཞིག་གི་རྐྱེན་བྱས་ཏེགློ་བུར་དུ་དྲན་པ་ཉམས། གྲོང་པའི་མི་ཚོས་རྗེ་བླ་མ་དམ་པ་འདི་ཉིད་གདན་འདྲེན་ཞུས་པ་ལྟར་ཕེབས། ནད་པ་ཕྱི་དབུགས་ཆད་ཟིན་པས་ཡུལ་མི་དང་ནང་མི་ཚོ་མྱ་ངན་དང་སྡུག་བསྔལ་གྱི་ཆོ་ངེ་དྲག་པོ་སྒྲོག་བཞིན་འདུག་པར་རྗེ་ཉིད་ནད་པའི་སྔས་མགོར་བཞུགས་ཏེདམིགས་རྣམ་བརྟན་པོས་དགའ་ལྷ་སྡོན་དུ་བཏང་ནས་དམིགས་བརྩེ་མ་ཚར་གཉིས་པ་གསུང་པའི་སྐབས་ནད་པས་ཨ་ཞང་ཞེས་ཧོབ་སྟེ་སྐད་ཆེན་པོ་ཞིག་རྒྱབ་བྱུང༌། ཁོ་མོ་ལ་ཅི་བྱུང་དྲིས་པས། རྟ་ནག་ཞོན་མཁན་མི་ནག་ཅིག་གིས་མོ་མི་འདོད་བཞིན་དུ་རྟ་ཐོག་ལ་བཞག་སྟེ་མེ་ཏོག་ཁྲ་ལྷམ་མེར་ཡོད་པའི་སྤང་རི་ཞིག་གི་ལྡེབས་ལ་ཁུར་འགྲོ་སསྐབས་ཨ་ཞང་ཁྱོད་རང་གིས་ཕྱག་གཡབ་མོ་གནང་ནས་ཕྱིར་ཤོག། ཁྱོད་རང་གང་དུ་འགྲོ་བ་ཡིན། ཞེས་སྐད་བཏང་བ་ཐོས་པ་དང་མི་ནག་དེས་ང་རང་དེ་གར་བསྐྱུར་ནས་བྲོས་སོང༌། ཨ་ཞང་ཐུགས་རྗེ་ཆེ་ཞེས་ཟེར་ནས་ངུས། ཁྱིམ་མི་ཉེ་འབྲེལ་གྲོང་མི་བཅས་པ་རྗེ་དམ་པ་གང་ཉིད་ལ་མི་ཕྱེད་པའི་དད་པ་སླར་ཡང་འཕེལ། བྱུང་བ་འདི་ཉིད་གྲོང་སྡེ་འདིར་གྲགས་ཆེ་བ་མ་ཟད་རྗེ་བླ་མ་དམ་པས་དགའ་ལྷའི་བཀའ་འཁྲིད་གནང་སྐབས་པཎ་ཆེན་འདུལ་ནག་པ་དཔལ་ལྡན་བཟང་པོར་པེ་ཧར་རྒྱལ་པོས་ཁས་ལེན་ཇི་ལྟར་བྱས་ཚུལ་ལས་འཕྲོས་ཏེ་གཏམ་རྒྱུད་འདི་ཡང་ཡང་གསུངས་མྱོངས། ཡང་དུས་གཞན་གཞན་ཞིག་ཏུ་ཀླུ་སྦྱིན་ཞབས་ཚང་གི་བུ་མོ་བཀྲ་ཤིས་མཁའ་འགྲོ་ཆུང་ཆུང་ཡིན་པའི་སྐབས་ལྷ་འདྲེའི་ཆོ་འཕྲུལ་ལྟ་བུས་མྱི་ངོ་རང་ངོ་མི་ཕྱེ་བའི་འཆི་ལ་ཉེ་བ་ན། ཕ་མས་རྗེ་དམ་པ་འདིའི་དྲུང་དུ་ཁུར་བར་བཀའ་བསྒོ་ཐེངས་གཅིག་གནང་བ་དང་སོས་དྲག་ཏུ་སོང་ཚུལ་ཀླུ་སྦྱིན་ངོ་མ་ཚང་གི་ཨ་ཕ་པདྨ་རིག་འཛིན་གྱི་ངག་ནས་ཁོ་བོས་དངོས་སུ་ཐོས། དགུང་ལོ་བཞི་བཅུ་ཞེ་གཅིག་པ་ས་བྱ༡༩༦༩ལོར་ཏང་གི་ཚོགས་ཆེན་དགུ་པ་ཚོགས་ཤིང་ལོར་དེར་རྒྱ་ནག་གཞུང་དང་ཨུ་རུ་སུ་དབར་ས་མཚམས་ཀྱི་འཁྲུགས་རྩོད་ཤོར་བ་དང༌། བོད་ནང་ཁུལ་དུ་ཁྱུང་པོ་སྟེང་ཆེན་དང༌། དཔལ་འབར་རྫོང༌། སྙེ་མོ་རྫོང༌། གཞིས་རྩེ། རྣམ་གླིང༌། བཞད་ཐོགས་མེད། ལྷ་རྩེ། ངམ་རིང༌། ཀོང་པོ་འབྲི་རུ་སོགས་གང་ས་ནས་སྡུག་ནད་མ་ཆོག་པར་སྲིད་གཞུང་ལ་གྱེན་ལོག་བྱས་ཚུལ་ལ་བསྙད་དེ་བཙོན་འཇུག་རྡུང་བརྡེབས་ཚབ་ཆེར་མྱོང་བ་སོགས་འཇིག་རྟཻན་སྲིད་པའི་རང་མཚང་རྗེན་པར་ཤར་བར་བཀའ་གདམས་གོང་མ་ཚོའི་ལེགས་བཤད་དག་ལ་ལྷག་པར་དད་པས་རྐྱེན་ངན་ལམ་ཁྱེར་གྱི་ཉམས་ལེན་དབྱར་མཚོ་དང་སྟོན་ཟླ་ལྟར་འཕེལ། དགུང་ལོ་ཞེ་གཉིས་པ་ལྕགས་ཁྱི༡༩༧༠ལོ་ཡན་མན་ལ་མཉམ་ལས་ལུག་རྫི་ལས་གནས་འཕོས་ཏེ་ཨ་མེས་གྲོང་གི་ལྕང་སྲུང་དུ་བཞག་འདུག དེ་ཡང་བར་ལམ་ཞིག་ལ་ཨ་མེས་གྲོང་པའི་ལྕང་རྭ་སྲུང་མཁན་མི་ཞིག་ཡོད་པ་དེའི་ལྕང་སྲུང་ཁང་དུ་མཚན་མོར་གཟུགས་མི་མངོན་པའི་གྲིབ་གཟུགས་ཤིག་འཛུལ་འོང་བ་དང༌། རྒྱུན་ལྡན་སྒོ་འགྲམ་ནས་གཟུགས་མི་མཐོང་བའི་རྟ་དྲེལ་མང་པོ་དེད་འགྲོ་བའི་སྒྲ་གསལ་པོར་གོ་རྒྱུ་ཡོད་པར་བརྟེན། ལྕང་སྲུང་དེ་ཉིད་ཤིན་ཏུ་སྐྲག་ནས་བསྡད་མ་ཕོད་པར་མཉམ་ལས་མགོ་འཁྲིད་ལ་ལྕང་སྲུང་དགོངས་པ་ཞུ་མཁན་བཅར། བསྡད་མི་ཕོད་པའི་རྒྱུ་མཚན་ཡང་གསལ་བཤད་མི་ཕོད་པ་མགཏོགས་ལྷ་འདྲེ་གདོན་བགེགས་ཀྱི་འཕྲུལ་ཡིན་པར་ཤེས་རྗེས་མཉམ་ལས་འགོ་འཁྲིད་ཀྱིས་རྗེ་བླམ་འདི་ཉིད་ལྕང་སྲུང་ལ་བཞུགས་ན་ལུག་རྫི་ཕེབས་པ་ལས་དཀའ་ལས་ཆུང་བ་དང༌། ལྐོག་ནས་གདན་འདྲེན་ཞུ་མཁན་ཚོ་ལའང་སྟབས་བདེ་བ། ལྕང་སྲུང་གཞན་པ་ཞིག་བཞག་ན་ལྷ་འདྲེའི་གནོད་པ་མི་ཡོང་བའི་ངེས་པའང་མེད་པ་བཅས་ལ་བརྟེན་ནས་རྗེ་འདི་ཉིད་ལྕང་སྲུང་ལ་བསྐོ་བཞག་བྱས་འདུག ལྕང་སྲུང་བཞུགས་པའི་ཉིན་དང་པོ་དེར་ཁང་ཆུང་དེའི་ཕྱི་ནང་གཉིས་སུ་འདམ་བག་གིས་འཇུམ་བྱུགས་སྟབས་བདེ་ཞིག་གནང༌། དེའི་མཚན་མོར་མི་ཆེན་པོ་ཞིག་གཟིམས་ཆུང་ནང་དུ་འཛུལ་འོང་བའི་སྣང་བ་བྱུང༌། ཞོགས་པ་གཟིགས་དུས་འདམ་བྱུགས་སྟེང་ལ་ཆེ་ཆུང་གྲུ་གང་ལྷག་ཡོད་པའི་གནའ་བོའི་ཁུ་ལིང་རྒྱ་ལྷམ་གྱི་རྗེས་གསལ་པོར་ཞིག་གཞག་འདུག་པ་དེ་ཉིད་རྗེས་སུ་བལྟ་དུས་ཤར་ཕྱོགས་དགྲ་ལྷ་ཡར་ཕེབས་མར་ཕེབས་གནང་བ་རེད་འདུག་གསུངས། ས་ཕྱོགས་དེ་ཉིད་ཤར་ཕྱོགས་དགྲ་ལྷའི་བཙན་ལམ་འཁེལ་ཡོད་པས་མཚན་མོ་རྟག་པར་དྲེལ་པ་བཤར་བའི་གཡེར་ཁའི་སྒྲ་སོགས་གོ་རྒྱུ་འདུག་པ་མ་ཟད། མཚམས་མཚམ་ས་ནས་རྗེ་བླ་མ་དམ་པ་ཉིད་ཀྱི་མདུན་དུ་གཅར་ནས་གུས་ཕྱག་བྱེད་པའི་ཉམས་སྣང་ཡང་ཡང་ཡོང་གི་ཡོད་འདུག ལྕང་སྲུང་བཞུགས་པའི་སྐབས་དེར་སྲིབ་ངོ་སོགས་ཉེ་འཁོར་གྲོང་སྡེ་ཁག་དུ་མ་ནས་དོན་གཉེར་ཅན་གྱི་ཞལ་སློབ་དུ་མ་ལྐོག་བཅར་བྱེད་མཁན་བྱུང་བ་དེ་རིགས་ལ་ཉིན་མཚན་ནམ་ཁོམ་གྱིས་སྦྱོར་ཆོས་སྐལ་བཟང་མགྲིན་རྒྱན་དང༌། དགའ་ལྡན་ལྷ་བརྒྱ་མ། ལམ་རིམ་སོགས་གང་ལ་དེ་འཚམས་ཀྱིས་ལྐོག་ཆོས་རྒྱ་ཆེར་སྤེལ། རིག་གནས་གསར་རྗེ་འི་རྩ་ཁྲིམས་ཧ་ཅང་དམ་པོའི་འོག་གནས་ཚུལ་འདི་རིགས་ཕྱི་གྱལ་སོང་ན་ཤི་གསོན་དབྱེ་ཐག་མི་ཆད་པའི་ཉེས་རྡུང་དང་ཁྲིམས་ཆད་ཕོག་རྒྱུ་ཡིན་ནའང་གྲོང་ལྟག་ཞབས་ཀྱི་ཡུལ་མི་ལ་ན་ཚ་ཤི་གད་བྱུང་རིགས་དག་གིས་མཚན་མོར་ལྐོག་ནས་ཡར་མར་གདན་དྲངས་པ་ན། རང་ཉིད་བློས་བཏང་གིས་ཕེབས་རྐྱང་གནང་ནས་བསྔོ་སྨོན་དང་གསོལ་འདེབས་རྒྱ་ཆེར་མཛད་པས། སྡེ་པས་རྗེ་ཉིད་གསོན་པོའི་སྐྱབས་འཇུག་ཞུ་ས་དང་ཤི་བོའི་རྣམ་ཤེས་བཅོལ་ས་ཉག་གཅིག་ཏུ་གྱུར། ཡང་དུས་གཞན་ཞིག་དུ་ཇོ་འོང་ནང་པ་སྐལ་བུ་ཟེར་བའི་གྲྭ་པ་ཞིག་གློ་བུར་དུ་ལྷ་འདྲེའི་གནོད་པ་ལྟ་བུས་རིག་འཚོ་མི་ཟིན་པར་གྱུར་ཏེ། ང་ནག་ཅན་ཉེས་ཅན་ཁྲིམས་འགལ་བྱེད་མཁན་ཡིན་ཟེར་ནས་རྒྱུ་མཚན་མེད་པའི་སྐད་མེད་པའི་སྐད་ཆ་གང་བྱུང་དུ་བཤད་པ་དང༌། སྟོན་ཁ་ཞིག་ལ་དཀར་མཛེས་སྤྱི་བདེ་ཅུས་ཀྱི་སྒོ་རྩ་ལ་ཡོང་ནས། ང་འཛིན་བཟུང་བྱེད་རོགས། ང་ཉེས་ཅན་ཡིན། ནམ་མཁའ་ནས་ལྷ་འདྲེ་གདོན་བགེགས་ཚོས་ང་སྡོད་བཅུག་གི་མི་འདུག ཅེས་འབོད་པ་འཐེན་པ་སོགས་བྱས། ཉིན་ཤས་རྗེས་ཁོས་སྐེད་གྲི་འདོམ་པ་གང་ཙམ་པ་ཞིག་ལག་ཏུ་ཐོགས་ནས་ཇོ་ཁང་ནང་པའི་མཉམ་ལས་ཁང་སྲུང་བའི་ནང་དུ་འཛུལ་ཏེ་རྫིག་རྫིག་བྱེད་བཞིན་པའི་སྐབས། གཡུར་ར་ནང་ཡོད་པའི་མཉམ་ལས་མཛོ་རྫིས་ས་སྣུམ་ལྕགས་དམ་ཆེན་པོ་ཞིག་གི་སྒང་ལ་འཛེགས་ནས་ལྐོག་ལྟ་བྱེད་པ་དང་ལྕགས་དམ་གྱི་སྒྲ་གོ་བས་ཁོས་ཀི་ཤར་བྱེད་བཞིན་སྐེད་གྲི་གྱེན་ལ་འཕྱར་ནས་མཛོ་རྫི་དེད་ནས་རྒྱུགས་པས། སྟོན་ཁ་ཞིང་ནང་མཚན་སྲུང་བ་ཚོའི་གམ་དུ་སླེབས། དེ་དག་བྱ་ཚང་ལ་རྡོ་ཕོག་པ་ལྟར་འགའ་རེ་རྐང་སྣམ་དོ་ཡ་ཙམ་རེ་གོན། འགའརེ་སྐེད་རགས་བཅིངས་ལོང་མེད་པར་སྦོ་ལུག་མ་བྱས། འགའ་རེ་གོས་གྱོན་མེད་པར་དམར་ཧྲིང་གིས་ཕྱོགས་གང་སར་བྲོྃསནས་འཐོར། གྲོང་ལྟག་ཞབས་ཡོངས་རྫོགས་འུར་འཁྱིལ་ལེར་སོང༌། བར་མཚམས་ཤིག་ནས་ཁོ་བའི་སྲིང་མོ་ཞིག་ཡོད་པ་དེ་ངུ་ནས་ཁོ་བ་ལ་འཇུས་པས། གཞི་ནས་ཁ་ལ་ཉན་ཙམ་བྱུང༌། དེ་ནུབ་ནས་ཁོ་བ་ཁང་པའི་ནང་དུ་བཙུད་ནས་བཞག ཕྱི་ཉིན་རྗེ་འདི་ཉིད་གདན་འདྲེན་པ་བྱུང་ཡང་ནད་པ་ཞིག་ལ་བཀའ་བསྒོ་གནང་རོགས་ཞུས་པ་ཙམ་ལས་སྨྱོན་པ་ཛ་དྲག་དེ་འདྲ་ཡིན་ཚུལ་གང་ཡང་མ་ཞུས་པས། རྗེ་ཉིད་ཐུགས་རྟོག་གང་ཡང་མེད་པར་ཇོ་འོང་ནང་སྨྱོན་པའི་ཁྱིམ་དུ་ཕེབས། གྲོང་མི་ཚོས་གསལ་བཤད་གང་ཡང་མ་བྱས་པར་སྨྱོན་པ་བཙུད་ས་དེར་ཕེབས་བསུ་ཞུས་པ་དང་གཞན་མ་སུ་ཡང་ཁང་ཆུང་དེའི་ནང་ཡོང་མཁན་མེད་པས་སྨྱོན་པ་དང་རྗེ་གཉིས་གཅིག་པུར་གྱུར། སྨྱོན་པས་རྗེ་ཉིད་མཇལ་མ་ཐག་སྤུས་མོ་བཙུགས་མགོ་བོ་སྒུར་ནས་ཅི་ཡང་མི་སྨྲ་བར་བསྡད། སྐབས་དེར་རྗེ་ཉིད་ཀྱིས་སྐལ་བུ་སྨྱོ་ནས་ཡོད་པ་གཞི་ནས་མཁྱེན། ཡི་དམ་ལྷའི་གསལ་སྣང་གི་ང་རྒྱལ་དང་བཅས། ཞལ་ནས་ཁྱོད་རང་གྲྭ་བ་ཡིན་བཞིན་དུ་རང་སེམས་རང་གིས་འཚོ་སྐྱོང་མི་བྱེད་པ་འདི་གྲྭ་པའི་ཞབས་འདྲེན་རེད། ཞབས་འདྲེན་པ་ཁྱོད། རྒྱུན་ལྡན་ཁ་འདོན་དགེ་སྦྱོང་དང་ལམ་རིམ་བློ་སྦྱོང་བྱེད་པ་དེ་ཚོ་སེམས་རྒྱུད་སྟངས་འཛིན་བྱེད་ཐབས་དྲག་ཤས་དེ་རེད། ཆོས་དང་སེམས་རྒྱུད་མ་དྲེས་པའི་ལོན་པ་རེད། སྲིང་མོ་དང་གྲོང་མི་ཚོ་ལ་དཀའ་ལས་ག་ཚོད་བཟོས་འདུག ཆོས་པ་དང་གྲྭ་པའི་ཞབས་འདྲེན་རེད། ཅེས་གཤེ་གཤེ་རིང་ཐག་གཅོད་ཅིག་བཏང་པས། བར་མཚམས་ཤིག་ནས་སྨྱོན་པས་དྲན་ཤེས་རྙེད་པ་ལྟ་བུས་མགོ་བོ་འཕུར་ཙམ་འཕུར་ཙམ་དང་ལྕེ་ནར་ཙམ་ནར་ཙམ་བྱས་ནས། དགེ་རིན་པོ་ཆེ་དགོངས་པ་དྭངས་རོགས་ཞེས་ཞུས་ནས་ཞུམ་ཞུམ་བྱས། ད་བཟོད་གཞི་ནས་གྲོང་པའི་མི་ཚོ་ནང་ལ་འཛུལ་ཡོང་ནས་རྗེ་ཉིད་ལ་བལ་སྟན་ཞིག་གཏིང་བྱུང་བ་དེའི་སྟེང་དུ་བཞུགས། ནད་པའི་སྲིང་མོ་དེས་འོ་ཇ་དཀར་ཡོལ་གང་དྲངས་བྱུང་བ་དེ་ཉིད་བཞེས་ཏེ། སླར་ཡང་ནད་པ་ལ་ཕྱི་ཆད་སེམས་ཁམས་མི་བདེ་བ་བྱུང་ཚེ་བླ་མའི་རྣལ་འབྱོར་དང་གཏོང་ལེན་སོགས་འདི་དང་འདི་འདྲ་སྒོམ་དགོས་ཞེས་ཞལ་ཏ་གནང༌། རྗེ་རང་གི་ཞལ་ནས་ཀྱང་ཇོ་འོང་ནང་པའི་གྲོང་མི་ཚོས་མ་བཤད་པས་སྐལ་བུ་སྨྱོན་པ་ཡིན་མིན་མ་ཤེས་པར་ཁང་པའི་ནང་དུ་འཛུལ་ལུགས་དང་སྐབས་དེར་ཅི་བྱེད་འདི་བྱེད་ཀྱི་ཐབས་གཞན་མ་རྙེད་པར་གཤེ་གཤེ་དང་བྱུང་དུ་བཏང་བས། ལམ་འགྲོ་འདྲ་ཞིག་རྒྱུགས་ནས་བར་མཚམས་ཞིག་ལ་དགེ་རིན་པོ་ཆེ་དགོངས་དག་ཞེས་ཡང་ཡང་ཟེར་ཚུལ་ལན་ཁ་ཡར་དུ་ཐོས། དེ་དང་དེས་མཚོན་ནས་རྗེ་བླ་མ་དམ་པ་འདིའི་བྱིན་རླབས་ནུས་པ་དང༌། བྱམས་བརྩེ་འཇུག་པའི་བདེན་ཚིག་ལ་བརྟེན་ནས་གཟུགས་ཅན་གཟུགས་མེད་ཀྱི་འགྲོ་བ་མང་པོའི་དོན་བྱེད་ཚུལ་འགོང་ཆེ་བ་དུ་མ་སྣང་ཡང་ལོ་རྒྱུས་ཆ་ཆང་བ་ཞིག་དྲན་ལམ་དུ་མེད་པས་མི་ཆོས་བླ་མའི་རྫུན་དང་སསློབ་མས་བླ་མ་ཟོག་པོར་གཏང་རྒྱུའི་ཉེན་ལ་སྐྲག་ནས་འབྲི་བ་རྔོ་མ་ཐོགས་ཤིང༌། རྗེས་ནས་ཁུངས་འཕེར་གོ་ཐོས་བྱུང་རིགས་རྣམས་འོག་ཏུ་འགོད་ཆོག་པ་ཞུ། སྐབས་འདི་དག་གི་ཡན་མན་དུ་མའོ་ཙེ་ཏུང་གི་དགོངས་པ་ཡིན་ཚུལ་གྱིས་ཉིན་མོ་ལས་ཀ་སོང་ནས་དགུང་ཟས་ཟ་ལོང་ཡོད་མེད་ཀྱིས་མཚན་མོ་སློབ་གྲྭ་ཞེས་པ་ཚོགས་ནས་མང་ཚོགས་ལུས་སེམས་གཉིས་ཀ་དཀའ་ལས་ཅི་བས་ཆེ་བ་བྱུང༌། དགུང་ལོ་ཞེ་གསུམ་པ་ལྕགས་ཕག་༡༩༧༡ལོར་ཧོར་ཁོག་ཏུ་ས་གཡོ་ཡང་ཡང་བྱུང་ཞིང་ལྷག་པར་བྲེ་བོ་དང་བྲག་མགོ་ཁུལ་དུ་མི་བརྒྱ་ཕྲག་མང་པོ་བསད་རྨས་བྱུང་བ་སོགས་སེམས་མེད་འབྱུང་བ་ཆེས་ཆེར་འཁྲུགས་པར་བླ་མ་དང་ལྷག་པའི་ལྷ་ལ་གསོལ་འདེབས་དང་ཐུགས་སྨོན་ཤུགས་དྲག་གནང༌། ལུང་པའི་ཕུ་འདའ་རྣམས་སུ་ལྟོ་གོས་ཀྱིས་མི་འདང་བའི་ཉམ་ཐག་ཤིན་ཏུ་མང་ན་ཡང་ཐུགས་སྨོན་གནང་རྒྱུ་ཙམ་ལས་ཐབས་གཞན་ཟད། ལོ་འདིའི་ཟླ་བ་དགུ་པའི་ཚེས་བཅུ་གཅིག་ཉིན་རྒྱལ་སྲིད་སྤྱི་ཁྱབ་ཁང་གི་ཀྲང་ལི་གཞོན་པ་ལིན་པེའོ་ནང་མི་ལྟོས་བཅས་མའོ་ཙེ་ཏུང་དང་མ་འགྲིགས་ནས་ཕྱི་རྒྱལ་ལལྐོག་བྲོས་བྱས་པའི་ལམ་བར་དུ་ཀྲུ་ཨེ་ལན་གྱི་བཀོད་ཇུས་ལྟར་གནམ་མདའ་འཕངས་ཏེ་ཕྱི་སོག་དབན་ཏུར་ཧན་ཞེས་པའི་སར་གནམ་གྲུ་འགད་ནས་རྐྱེན་ལམ་དུ་སོང༌། ཟླ་བ་བཅུ་གཉིས་པ་ནས་རྒྱལ་ཡོངས་སུ་ལིན་དགག་སྤྱོད་ཐེར་གྱི་ལས་འགུལ་ཚུགས་ཏེ་གང་སར་ཡིག་ཆེན་སྦྱར་བ་དང་ཚོགས་ཆེན་ཡང་ཡང་ཚོགས་པ་སོགས་སེམས་ལྡན་སེམས་མེད་གཉིས་ཀས་མནར་བའི་དུས་ཚོད་ཧ་ཅང་འཚུབ་པོས་ནམ་ཟླ་བསྐྱེལ། དགུང་ལོ་ཞེ་ལྔ་པ་ཆུ་གླང་༡༩༧༣ལོར་ཨ་ཕ་རྒྱ་ལུ་ལ་ཤར་ཕྱོགས་དགྲ་ལྷ་ཁོག་ཞུགས་ཀྱིས་རྗེ་དམ་པ་ཉིད་ཀྱི་མདུན་དུ་བཅར་ནས། པཎ་ཆེན་བློ་བཟང་ཆོས་རྒྱན་གྱིས་མཛད་པའི་ཟབ་ལམ་བླ་མ་མཆོད་པའི་ཆོ་ག་ལས། ཐུབ་པའི་ཉི་མ་དུས་ཀྱིས་ནུབ་གྱུར་ཏེ། ། མགོན་སྐྱབས་མེད་པའི་འགྲོ་བ་མང་པོ་ལ། ། རྒྱལ་བའི་མཛད་པ་ཉེ་བར་སྒྲུབ་མཛད་པའི། ། སྐྱབས་མགོན་ཐུགས་རྗེ་ཅན་ལ་གསོལ་བ་འདེབས། ། ཞེས་པའི་གོ་དོན་གང་ཡིན་ཞེས་ནན་ཀྱིས་དྲི་བ་ཕུལ་ནའང་རྗེ་དམ་པ་ཉིད་ཀྱིས་དེ་ལན་གང་གང་མ་གནང་བར་རང་མལ་བཞག་འདུག དོན་ནི་ཀླ་ཀློའི་བཙན་འཛུལ་འོག་ཐུབ་པའི་བསྟན་པ་རིན་པོ་ཆེ་ཐར་པ་དང་ཐམས་ཅད་མཁྱེན་པའི་ལམ་བཟང་གསལ་བའི་སྒྲོན་མེ་དུས་ཀྱི་རྒུད་པས་ཡོངས་སུ་ནུབ་པར་གྱུར་ཏེ། ལས་དང་ཉོན་མོངས་པའི་དབང་གིས་འཁོར་བ་དང་ངན་སོང་གི་གནས་སུ་རང་དབང་མེད་པར་འཁྱམས་ཤིང་སྡུག་བསྔལ་སྣ་ཚོགས་པ་ལས་སྒྲོལ་པའི་མགོན་དང་སྐྱབས་མེད་པའི་སྙིགས་དུས་ཀྱི་འགྲོ་བ་མང་པོ་ལ། སྲིད་པའི་རྩ་བ་དྲུངས་ནས་འབྱིན་པར་བྱེད་པའི་རྒྱལ་བའི་མཛད་པ་ཀུན་གྱི་ནང་ནས་ཀྱང་མཆོག་གི་མཛད་པ་ལུང་རྟོགས་བསྟན་པའི་ཆོས་ཚུལ་ཀུན་བཤད་སྒྲུབ་ལས་གསུམ་གྱི་སྒོ་ནས་ཉེ་བར་སྒྲུབ་པར་མཛད་ནས་བསྟན་འགྲོ་སྤྱི་དང་ལྷག་དོན་གངས་ཅན་བོད་ཀྱི་མདོ་ཁམས་དཀར་མཛེས་ནོར་བུ་གླིང་གི་སའི་ཆར་བརྟེན་པའི་འགྲོ་བ་རྣམས་ཀྱི་སྐྱབས་དང་མགོན་དང་དཔུང་གཉེར་དམ་པ་ཐུགས་བརྩེ་བ་སྙིང་རྗེ་ཆེན་པོའི་གཞན་དབང་དུ་གྱུར་པའི་འཕྲིན་ལས་བཟང་པོ་བདག་གིར་བསྐྱངས་བའི་རྣམ་པར་ཐར་བ་འདི་བཞིན་འབྱུང་བར་ལུང་བསྟན་དང་རྒྱུད་སྐུལ་ཞུ་བ་ཡིན་པའང་གོར་མ་ཆག་ཏེ། དུས་ཕྱིས་ཀྱི་རྣམ་པར་ཐར་བ་གང་ཞིག་བདག་གིར་སྐྱོང་བ་ལས་དཔོག་ནུས་པས་སོ།། ཡང་ཐེངས་གཅིག་ཤར་ཕྱོགས་དགྲ་ལྷ་ཐོག་ཕེབས་ཀྱིས་རྗེ་དམ་པའི་གཟིམ་ཤག་ཏུ་འཛུལ་འོང༌། གཟིམས་ཤག་གི་སྒོ་འགྲམ་དུ་ཡོད་པའི་གཟིམས་ཁྱི་དམར་རིལ་རྒྱུན་ལྡན་ཨ་ཕ་རྒྱལ་ལུ་དང་མེ་དང་སྤུ་ནང་བཞིན་ཡིན་ཡང་དེ་ཉིན་བགོམ་ནས་ཡོང་ནའང་གཟིམ་ཁྱིས་ཅི་ཡང་མ་བྱས་པར་དགེ་རྒན་དམ་པའི་འཁྲིས་སུ་བཅར། འཛུབ་མོ་གསུམ་གནམ་དུ་བསླངས་ཏེ། ད་ནས་རྩིས་པའི་ལོ་གསུམ་གྱི་རྗེས་སྙན་པའི་གཏམ་བཟང་ཞིག་གོ་རྒྱུ་ཡོད། ཞེས་གདེང་ཚད་ཡོད་པའི་རྣམ་པ་ལྟ་བུས་ཡ་མཚན་ཅན་གྱི་ལུང་བསྟན་དེ་ཉིད་ཕུལ་ནས་ཕྱིན་ལོག་སོང༌། རྗེ་དམ་པ་ཉིད་ཀྱིས་དེ་དོན་ཉིན་ཐོར་བཀོད་ནས་བཞག་པ་ལོ་གསུམ་སོང་བ་དང་རྒྱལ་ཁབ་སྲིད་གཞུང་གི་གནད་ཡོད་མི་སྣ་ཀྲུའུ་ཏེ་དང༌། རྒྱལ་སྲིད་སྤྱི་ཁྱབ་ཁང་གི་ཀྲུའུ་ལིང་གཞོན་པ་ཀྲུའུ་ཨེ་ལེ། ཀྲུའུ་ཞི་རྒན་པ་མའོ་ཙེ་ཏུང་གསུམ་ཀ་ལོ་དེ་ག་རང་ལ་དགོངས་པ་རྫོགས་ཏེ་རྒྱ་ནག་དུས་ཡུན་ཐུང་ངུ་ཞིག་ལ་གནམ་ས་དུས་གཅིག་ལ་ཁ་སློག་པ་ལྟ་བུའི་འཕོ་འགྱུར་ཆེན་པོ་དེ་ཉིད་བྱུང་བས། སྔར་ཉིན་ཐོར་བཀོད་པའི་ལུང་བསྟན་གྱི་བརྗེད་ཐོ་དེ་ཉིད་ལག་འཐིལ་ཀྱི་རྫས་བཞིན་མི་བསླུ་བ་བྱུང༌། དགུང་ལོ་ཞེ་ལྔ་པ་༡༩༧༤ལོར་སྐབས་བཅུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པའི་ཐོག་ཏིང་ཤའོ་ཕིང་ཀྲུང་དབྱང་ཆབ་སྲིད་ཅུད་ཀྱི་རྒྱུན་ལས་ཨུད་ཡོན་དང་ཀྲུའུ་ཞི་གཞོན་པ་བསྐོ་བཞག་བྱས་པ་ལྟར་ཀྲུང་དབྱང་གི་གཙོ་སྐྱོང་པའི་གྲས་སུ་ཚུད་ཀྱང་ལོ་དེའི་ཟླ་བ་བཅུ་གཉིས་པའིནང་མའོ་ཙེ་ཏུང་དང་མ་འགྲིགས་ནས་གཡས་ལྷུང་པའི་ཞྭ་མོ་གཡོགས་ཏེ། གཡས་ལྷུང་གྱོད་གཞི་ཁྲ་ལོག་གི་རླུང་ཡན་ལ་རྒོལ་ལན་བསློག་པའི་ལས་འགུལ་ཚུགས་ཏེ་རྒྱལ་ཡོངས་ཟང་ཟིང་དུ་གྱུར། དེའི་ཕྱི་ལོར་ཡང་མང་ཚོགས་ནང་ཏིང་ལ་ངོ་རྒོལ་གྱི་སྦྱར་ཡིག་དང་ཚོགས་ཆེན་དུ་མ་བསྐང་བ་སོགས་སྲིད་པའི་རང་མཚང་གི་འདུ་ལོང་ཤིན་ཏུ་འཁྲུགས། དགུང་ལོ་ཞེ་དྲུག་པ་མེ་འབྲུག་༡༩༧༦ལོར་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་རྒྱལ་སྲིད་སྤྱི་ཁྱབ་ཁང་གི་ཨུ་ཡོན་ཀྲུའུ་ཏེ་དང༌། ཀྲུང་ལིན་ཀྲང་ཨེ་ལེ། ཀྲུའུ་ཞི་མའོ་ཙེ་ཏུང་གསུམ་ཀ་དགོངས་པ་རྫོགས། མའོ་དགོངས་པ་རྫོགས་པའི་སྐབས་རྒྱལ་ཡོངས་སུ་འཆར་གཞི་ལྡན་པའི་སྒོ་ནས་མྱ་ངན་གྱི་སྒྲིག་འཛུགས་གཞི་རྒྱ་ཆེ་བ་གཏིང་སྟེ། གོས་གསར་པ་གྱོན་མི་ཆོག་པ་དང༌། ངོ་བཀྲུ་མི་ཆོག་པ་སོགས་བྱས། ད་དུང་སྟོན་ལས་ཛ་དྲག་གི་སྐབས་ཡིན་ཡང་ངལ་ལས་འགྲོ་རྒྱུ་བཞག་ནས་མཉམ་ལས་སོ་སོས་སྤྱི་དངུལ་སྒོར་མོ་སྟོང་ཕྲག་མང་པོས་ཤོག་གུ་ཉོས་ཏེ་མེ་ཏོག་ཆེ་བ་ལ་རྒྱ་སྒོ་ཙམ་དང༌། ཆུང་བ་ལ་ཁུ་ཚུར་ཙམ་རེ་ཁྱད་འི་མེ་ཏོག་མང་པོ་བཟོས། དཔུང་པ་གཡོན་མ་ལ་རས་ནག་པོའི་དཔུང་ཤུབས་གྱོན་ནས་མྱ་ངན་གྱི་ཚོགས་ཆེན་ལ་བཅར། ཚོགས་ཆེན་ཐོགས་མའོ་ཡི་མཛད་རྗེས་དང་དགོངས་རྫོགས་ལས་འཕྲོས་པའི་གཏམ་བཤད་སྤེལ། སྐབས་དེར་མི་སུ་ཞིག་གིས་འཛུམ་མདངས་ཅུང་ཟད་རེ་ཤོར་ནའང་འཇུ་བཟུང་སྤྲོད་རྐྱང་བྱས་སྟབས་མང་ཚོགས་ཞེད་སྣང་དེ་བས་ཆེ་བསོགས་བྱུང་འདུག རྒྱ་འོག་སྡུག་པོ་མྱོང་མཁན་མི་མང་པོ་ཞིག་ནི་ཕྱི་རུ་འཛུམ་མདངས་ཕྱུང་མི་ཕོད་ཀྱང་ནང་དུ་ཁུ་བྱུག་ལ་ཆར་པ་དང་རྨ་བྱ་ལ་འབྲུག་སྐད་ལྟར་གནན་པར་དཀའ་བའི་དགའ་ཚོར་གྱིས་སེམས་ཁམས་ཡོངས་སུ་བཟི་བར་གྱུར་ཚུལ་ཡང་གྲགས་ཆེ། ལོ་དེར་རྒྱ་ནག་སྲིད་གཞུང་ལ་གནམ་ས་སློག་པ་ལྟ་བུའི་འགྱུར་བ་ཆེན་པོ་བྱུང་སྟེ། ཟླ་བ་བཅུ་པའི་ཚེས་བཅུ་ཉིན་ཅང་ཆིན་དང༌། ཝང་ཧུང་ཝེན། ཀྲང་ཁྲུན་ཅའོ། ཡའོ་ཝུན་ཡོན། བཅས་མི་བཞི་ཤོག་ཁག་རྩ་མེད་བཏང༌། དེ་དག་རིམ་པར་བཞིན་མའོ་རང་གི་སྐུ་ཟླ་དང༌། ཚ་བོ། ལས་དྲུང༌། བྱི་ཕྲུག་བཅས་ཡིན་པས་དེ་སྔོན་མའོ་ཞབས་བཞུགས་སྐབས་རིག་གནས་གསར་བརྗེའི་ལས་འགུལ་ཐབས་སྡུག་སྔ་ཕྱིར་སྤེལ་བ་རྣམས་ཀྱི་གཏེ་བོར་ངོས་འཛིན་གྱིས་རྒྱལ་ཡོངས་སུ་རྡུང་བརྡེགས་ཚ་ནན་ཏན། འདི་ནས་བཟུང་རིག་གནས་གསར་བརྗེ་ཆེན་པོའི་ལས་འགུལ་མཇུག་སྒྲིལ། ལོ་འདིའི་ཟླ་བ་༡༠ཚེས་༧་ལ་ཧྭ་གོ་ཧྤེང་རྒྱལ་སྲིད་སྤྱི་ཁྱབ་ཁང་གི་ཀྲུའུ་ཞི་ལ་བསྐོ་བཞག་བྱས། དེ་ཡང་མའོ་དགོངས་པ་རྫོགས་ཁར་ཧྭ་ལ། ཁྱོད་ཀྱིས་ཕྱག་ལས་གནང་ན་ང་བློ་བདེ་བ་འདུག ཅེས་གསུང་ཚུལ་ལ་བསྙད་དེ་བསྐོ་བཞག་བྱས་པ་ལས་བྱས་རྗེས་གང་ཡང་མེད་སྟབས་ཏིང་གི་དགོངས་པར་མ་བབ་པས་ཀྲུའུ་ཞི་མཛད་སྒོ་ཉིན་གོ་རྒྱུའི་ཉེ་བརྡ་གཏང་ཚུལ་ཡང་གྲགས་ཆེ་སྟེ་འཕྲོས་གླེང་ཙམ་མོ། ཏིང་གི་ཇུས་སྐུལ་འོག་ཧྭ་གོ་ཧྥེང་གི་མིང་ཐོག་ནས་སྔོན་གྱི་གུ་དོགས་པའི་སྲིད་ཇུས་དེ་ཆིངས་ཐག་གློད་པ་ལྟ་བུའི་གནས་སྐབས་གུ་ཡངས་སུ་བཏང་བས་མང་ཚོགས་ཁྲོད་ཀྱི་གྲྭ་བླ་མང་པོས་ཧྭ་ནི་སྐྱེ་བ་སྔོན་མ་དེ་རྒྱ་ཡི་དགེ་བཤེས་ཆེན་མོ་ཞིག་རེད་ཟེར་བ་དང༌། ཨ་ཞང་ཏིང་འདི་བཀའ་དྲིན་ཆེན་པོ་ཡིན་ཟེར་མཁན་ཡང་མང་པོ་བྱུང༌། གུ་ཡངས་ཅུང་ཟད་བྱུང་བ་དང་མང་ཚོགས་ནང་སྐུ་རིམ་ཞབས་བརྟན་སྒྲུབ་མཁན་ཇེ་མང་དུ་སོང་སྟེ་རྗེ་བླ་མ་འདི་ཉིད་ཡར་མར་གདན་དྲངས་མཁན་མང་དྲགས་ནས་ཐུགས་དམ་ཉམས་བཞེངས་ལའང་གད་ཆགས་ཡོང་ཉེན་གྱི་དོགས་ཟོན་བྱེད་དགོས་པ་བྱུང༌། འབུལ་བ་གང་ཞིག་བྱུང་བ་རྣམས་བསགས་ཏེ་རྒྱུན་ལྡན་ལྟར་ལོ་མཇུག་ཏུ་སངས་རྒྱས་སྟོང་མཆོད་རེ་འབུལ་གནང་མཛད་དེ། འབུལ་བའི་དངོས་རྫས་རྣམས་འཁྲུངས་ཁྱིམ་སོགས་སུ་ཞིག་གིས་ཀྱང་ཆུད་ཟོས་སུ་གཏོང་དུ་མི་འཇུག་པར་མིག་སྨན་མིག་ཐོག་ཏུ་འགྲོ་ངེས་མཛད། རྣམ་ཀུན་འབུལ་བའི་དངོས་པོ་རྣམས་ཆོས་ཕྱོགས་སུ་མ་གཏོགས་གང་བྱུང་གིས་བར་མ་དོར་དུ་ཆུད་ཟོས་སུ་ཅུང་ཟད་ཙམ་ཡང་མི་གཏོང་བའི་ཚུལ་རྣམས་ནི་འོག་ནས་ཀྱང་འཆད་པར་འགྱུར་རོ།། དེ་ནས་རིམ་གྱིས་དཀར་མཛེས་ཆུ་ཉིན་སྲིབ་ཀྱི་བླ་མ་དགེ་བའི་བཤེས་གཉེན་རིག་གནས་གསར་བརྗེའི་སྐབས་འདས་གྲོངས་མ་ཤོར་བ་རྣམས་ཕན་ཚུན་ལྐོག་ནས་རྒྱུད་འབྲེལ་བྱས་ཏེ། ཚེས་བཅུ་ཉེར་ལྔ་ནམ་ཡིན་ལ་ན་རོ་དབང་མོའི་བདག་འཇུག་དང་ཚོགས་འཁོར། སྐབས་འགར་ཟབ་ལམ་བླ་མ་མཆོད་པ་དང་ལམ་རིམ་བདུད་རྩིའི་སྙིང་པོ་སོགས་མངོན་ཆུང་གིས་མཉམ་ཚོགས་མཛད་པ་སོགས་ཡུལ་དུས་གནས་སྐབས་དང་བསྟུན་ནས་རྣམ་པར་དཀར་བའི་མཛད་པ་རྒྱ་ཆེར་བསྐྱངས། འཆག་འཆག་ཐམས་ཅད་རྡོ་ལ་བརྡབས་ནས་བཅག། ཚིག་ཚིག་ཡོད་ཚད་མེ་ལ་འཕངས་ནས་བསྲེགས།། མཁོ་མཁོ་ཕལ་ཆེར་རྒྱ་མཛོད་ནང་དུ་བསྡུས།། ཡོད་ཡོད་མཐའ་དག་བཅོམ་ནས་མེད་པར་བྱས།། བླ་ཆེན་ཕལ་ཆེར་བཙོན་ཁང་ནང་དུ་འདས།། དཔོན་ཆེན་ཕལ་ཆེར་ལྟོགས་ཤི་ཐེབས་ནས་གྲོངས།། མཁས་ཆེན་ཕལ་ཆེར་དོ་དམ་འོག་ཏུ་བཀྲོངས།། དགོན་ཆེན་ཕལ་ཆེར་འབར་རྫས་བཞག་ནས་གཏོར།། སྐུ་རྟེན་སྐེ་ལ་ཐག་པ་བཏགས་ནས་འཐེན།། གསུང་རབ་གླེགས་བམ་མེ་ལྷའི་ཞལ་དུ་སྟབས།། ཐུགས་རྟེན་སྐུ་གདུང་འདམ་རྙོག་གསེབ་ཏུ་བརྫངས།། མཆོད་རྟེན་ས་ཚྭ་ཆམ་ལུད་ནང་དུ་བརྒྱབས།། ལ་རྒྱ་ཅན་ལ་གསར་བརྗེ་ངོ་ལོག་བཏགས།། ཆོས་དད་ཅན་ལ་ཀླད་པ་ལྗང་ཁུ་འབོད།། ལྷ་འདྲེ་གདོན་བགེགས་བྲིས་པའི་ཤོག་ཞྭ་འོག། རི་གྲོང་རྒྱ་ཐང་རྣམས་སུ་ཁྲོམ་སྐོར་ཁྲིད།། གྲལ་རིམ་དགྲ་གྲོགས་འགལ་བའི་འབོད་ཚིག་དང༌།། གསར་བརྗེ་ལངས་ཕྱོགས་བརྟན་པོའི་ཁ་གཡང་འོག། མི་ཚོགས་ཁྲི་ཕྲག་བསྡུས་པའི་ཚོགས་རྭ་ནང༌།། སྤྱོད་པའི་མཚམས་ལས་བརྒལ་བའི་འཐབ་འཛིངས་བཏང༌།། ཡ་ཀི་ལིའུ་ཧྲའོ་ཆིང་གི་མན་ཆད་དང༌།། མ་ཀི་གྲྭ་རྐྱང་དཀྱུས་མ་ཡན་ཆད་ལ།། གསར་བརྗེ་ལམ་ཕྱོགས་འགལ་བའི་ཞྭ་མོ་བསྐོན།། འཐབ་རྩོད་རྡུང་བརྡེགས་བཙན་པོས་ནམ་ཟླ་བསྐྱལ།། དམག་སྤྱི་ལིའུ་པེའོ་གནམ་གྲུ་གཏོར་ནས་བསད།། པཎ་ཆེན་བླ་མ་ལོ་དགུར་བཙོན་དུ་བཅུག། ཤོའུ་ཕིང་ཐུའུ་ལ་ཅིན་གྱི་ཁྲང་ཀྲའོ་བྱས།། ཀྲང་དབྱང་སྲིད་གཞུང་སྟོན་ཀའི་རླུང་ལྟར་འཚུབས།། མི་རྩ་ཤེས་རྒྱུས་མེད་པའི་རྒྱ་ཕྲུག་དང༌།། ཤེས་བྱ་ཡོན་ཏན་མེད་པའི་བོད་ཕྲུག་ཚོ།། ཁུངས་ལུང་རྒྱུ་མཚན་མེད་པའི་བསླབ་བྱའི་འོག། ཅི་ཡིན་འདི་ཡིན་མེད་པའི་སྨྱོ་རྒྱུག་བྱེད།། ཉེས་མེད་དཔོན་ལ་མཚང་འབྲུ་རྡུང་བརྡེགས་བྱེད།། རྒྱུས་མེད་སྐུ་ལ་རྡོ་དང་སྟ་རེ་བཞུས།། དོན་མེད་མི་ལ་ཁ་དགྲ་སྣ་དགྲ་བསགས།། ཤེས་མེད་སྤྲང་པོའི་རང་རྟགས་བསྟན་མཁན་མང༌།། པདྨའི་གསུང་གི་མ་འོངས་ལུང་བསྟན་དང༌།། བླ་སྤྲུལ་མཁས་པའི་བསླབ་བྱ་ལམ་བསྟན་ཀུན།། དགོངས་པའི་བབ་སོ་གཅིག་ཏུ་འཁྱིལ་བའི་ཚུལ།། མཐོང་ཚེ་འདས་དོན་རྨི་ལམ་བཞིན་དུ་དྲན།། ལྷ་ཆོས་མི་ཆོས་གང་དུའང་མི་ཐེ་བའི།། རིག་གནས་གསར་བརྗེ་ཆེན་མོའི་རླུང་འཚུབ་ནང༌།། རིང་ནས་གོམས་པའི་དམ་པའི་ལྷ་ཆོས་ཚུལ།། གསལ་རིག་སེམས་དང་འོ་ཆུ་བཞིན་དུ་འདྲེས།། ཞོགས་པར་ཡི་དམ་ལྷ་ཡི་བདག་འཇུག་ལེན།། ཉིན་མོར་སྒང་ཀའི་རི་ལ་ལུག་རྫི་ཕེབས།། དགོང་མོར་ཐུན་དྲུག་བླ་མའི་རྣལ་འབྱོར་སྒོམ།། ཐུན་མཚམས་རྣམས་སུ་བྱང་ཆུབ་ལམ་རིམ་གཟིགས།། ཁམས་རིགས་བཞི་གསུམ་བཅུ་གཉིས་གྲགས་པའི་དབུས།། ཏྲེ་ཤོད་ད་ར་ཁག་ལྔའི་ཡུལ་ལྗོངས་སུ།། ནག་ཕྱོགས་མུན་པའི་ཡོལ་བ་འཐེན་པའི་གསེབ།། གང་ཁྱོད་དུང་གི་ཟླ་བ་བཞིན་དུ་ཚེས།། དམར་སྲུང་དམག་གི་དམར་པོའི་རུ་ཚོན་འོག། ཕལ་བའི་སྐྱེ་བོ་ཕལ་ཆེར་འགྱུར་ན་ཡང༌།། ཕ་བཟང་བུ་ཁྱོད་གསེར་གྱི་ཕ་ཝང་བཞིན།། མདོ་དབུས་འཛིན་མའི་འདུས་མདོ་འདི་ན་ལྷག། ཐུགས་བསྐྱེད་བཙན་པོའི་ཐུགས་ཀྱི་མེ་ལོང་ངོས།། དམ་པའི་རང་རྟགས་འབུར་བའི་དམ་བཅའ་བརྟན།། ཞལ་རས་འཛུམ་པའི་ཞལ་གྱི་བུམ་བཟང་ནས།། གསུང་རབ་དགོངས་འགྲེལ་གསུང་པའི་ལེགས་བཤད་སྙན།། སྐུ་ལ་རྒྱུན་དུ་ཐང་གོས་གོན་པ་དང༌།། གསུང་ལ་མདོ་སྔགས་ཆོས་ཚུལ་ཟབ་མོས་རྒྱན།། ཐུགས་ལ་བསྟན་དང་འགྲོ་བའི་དོན་ཆེན་བརྣག། དམ་པའི་དབུས་ན་དམ་པ་ཁྱོད་འདྲ་དཀོན།། དཀོན་མཆོག་དབུ་འཕང་དགུང་སྔོན་དབྱིངས་ན་བཏེགས།། དད་ལྡན་སྐྱེ་བོ་སྤྲིན་ཚོགས་ཇི་བཞིན་བཏིབས།། དྲེགས་པའི་ལྷ་སྲུང་བྲན་གཡོག་བཞིན་དུ་འཁོལ།། ནུས་པའི་འཕྲིན་ལས་དབྱར་གྱི་མཚོ་བཞིན་བརྟས།། མདོར་ན་གང་གི་རླབས་ཆེ་སྤྱོད་པའི་ཚུལ།། དམ་པའི་སྐྱེ་བོ་གཞན་དང་བསྡུར་བྱས་ན།། རི་རབ་དང་ནི་ཡུང་འབྲུ་ལྟར་གྱུར་པས།། བདག་འདྲས་མཐའ་དག་བརྗོད་པར་ནུས་མ་ལགས།། ཞེས་པ་ནི་རིག་གནས་གསར་བརྗེ་ཆེན་པོའི་སྐབས་ཀྱི་བྱུང་རིམ་དང་བསྟུན་ནས་བརྡ་རྙིང་དང་མངོན་བརྗོད་ཀྱིས་མ་བཅིངས་པར་གོ་བདེ་བའི་ལུགས་སུ་བྱས་པའི་བར་སྐབས་ཀྱི་ངལ་བསོ་བའི་ཚིགས་སུ་བཅད་པའོ།། གདོང་ལྔས་བཏང་པའི་ཀཻ་ལ་ཤ་རི་རྟ་གདོང་འབར་བས་བཞུས་པའི་རླབས་རྒྱུན་གཤིན་རྗེ་ཕྱོགས་སུ་རྒྱུ་དང་ལྷན་ཅིག་སྲིད་པའི་སྒྲོན་མེ་དུས་ཀྱི་ཆུ་ལྷའི་རུམ་དུ་གནལ།། མིག་སྨན་གོས་ཅན་སྨག་གིས་བསྟིམས་པའི་གཉིས་འཐུང་དག་ནི་ཆགས་སྡང་ཆང་གིས་ཡིད་དག་མྱོས་ཏེ་འཚེ་བའི་སྣ་ཞགས་ འཁྱོགས་པོའི་འགྲོས་ཀྱིས་ཕྱོགས་ཀྱི་རྫིང་བུའི་ཁྱོན་ཀུན་བཅིངས།། དེ་ཚེ་གང་གི་སྙིང་སྟོབས་གནམ་མཐོངས་མཁྱེན་བརྩེ་ཉི་ཟླའི་དཀྱིལ་འཁོར་ཟླུམ་པོའི་འོད་ཞགས་རྣོན་པོས་ལུང་རྟོགས་བསྟན་དང་འགྲོ་བའི་པདྨོ་ཀུ་མུ་ཏ་ཁ་ལྷན་ཅིག་བཞད།། རྒྱལ་བསྟན་མྱ་ངན་མེད་པའི་དགའ་ཚལ་འབྱེད་ལ་ལེགས་བཤད་གདུབ་སིལ་འཁྲོལ་བའི་རྐང་གདུབ་ཀྱིས་བསྣུམས་བསྡུ་བཞིའི་གར་མཁན་མཻ་ན་ཀ་ཁྱོད་སྲས་བཅས་རྒྱལ་བའི་སྤྱན་སྔར་མཛེས།། རྗེ་བཙུན་བླ་མ་དམ་པ་ཀླུ་སྦྱིན་དགེ་བའི་བཤེས་གཉེན་ཆེན་པོ་བློ་བཟང་འཇམ་དབྱངས་དཔལ་བཟང་པོ་མཆོག་གི་རྣམ་པར་ཐར་པ་མདོ་ཙམ་བརྗོད་པ་དད་གསུམ་རྦ་རླབས་ཕྱུར་བའི་ཆུ་གཏེར་ལས་དུས་འགྱུར་བྱུང་བ་ནས་སྲིད་ཇུས་གུ་ཡངས་མ་བྱུང་བར་གྱི་ཐུགས་བསྐྱེད་བརྟན་པོས་འགྲོ་དོན་ཇི་ལྟར་མཛད་ཚུལ་གྱི་རླབས་ཕྲེང་སྟེ་གསུམ་པའོ།།     །། མཇུག་བསྡུས་རྩོམ་བྱང་། ཞབས་སྐྱེས་རེ་ཁཱ་འཕྲོག་བྱེད་རོལ་པའི་གཙུག་ན་བཀོད་པས་སྲིད་འདིའི་དྲེགས་པའི་སྐར་ཚོགས་ཁྲོད་ན་རྣམ་པར་དཀར་བའི་དཀྱིལ་འཁོར་ཟླུམ།། བསིལ་འཇམ་འོད་སྣང་གསུང་གིས་གྲོལ་བའི་བདེ་གཤེགས་མྱུ་གུ་ཀུན་མུ་ཏ་ཡི་དགའ་ཚལ་བྱེ་བས་སྐབས་གསུམ་ཞིང་གི་མཛེས་པ་འཕྲོག། གོའུ་ཏོའི་རིགས་ཀྱི་ཆུ་གཏེར་ལས་འཁྲུངས་རི་བོང་འཛིན་པའི་དཀྱིལ་འཁོར་ལ་ཆགས་སྔོན་མེད་གཉིས་སྐྱེས་གཞན་གནོད་གཞི་ལས་ལྡོག་པའི་མགོན།། མ་དྲོས་རོལ་བའི་བདེ་གཤེགས་ཆོས་ཚུལ་བཤད་སྒྲུབ་རླབས་ཀྱི་རྩེད་འཇོ་རོལ་མཁས་ཀླུ་དབང་འབུམ་གྱི་གདེངས་ཀ་འཆང་དེར་སུ་མི་གུས།། གུས་སྟོབས་སྦྱོར་བའི་གྲུ་གཟིངས་ལ་བརྟེན་ཆོས་ཚུལ་རྒྱ་མཚོའི་ཕར་མཐའ་བཞལ་བས་མཁས་རྒུའི་དབུས་ན་ཆོས་བཟང་མདུན་སར་ལྷ་དབང་བཞིན།། བཅས་དང་རང་བཞིན་ཞེས་པས་མ་གོས་སྡོམ་པ་གསུམ་གྱི་ཁོར་ལག་དག་ནི་པད་ཚལ་དུང་དང་ཀུ་མུན་ཏ་བཞིན་རྣམ་པར་དཀར།། ལེགས་གསུང་བདུད་རྩིའི་ཕོན་པོའི་རྒྱུན་བཟང་ཚངས་ཆེན་རལ་པ་བཙུར་པ་ལས་ཕྱུང་སྐལ་ལྡན་ཤིང་རྟའི་གདུང་སེལ་དཔལ་དུ་ལམ་གསུམ་འབབ།། གསེར་རིའི་ཕྲེང་བ་བསྒྲིགས་པའི་དབུས་ན་ལྷུན་པོ་ཇི་བཞིན་མཁས་དང་གྲུབ་དགུའི་གཙུག་ཏོར་རྩེ་ན་གཙུག་གི་ནོར་བུ་ཇི་བཞིན་མཛེས།། ཚངས་སྤྱོད་རྨ་བྱའི་སྒྲོ་གདུགས་རྩེན་པ་མ་ལ་ཡ་རིའི་ནགས་ཀླུང་ལས་མཆེད་གཞན་ཕན་དྲི་བཞོན་གྱིས་བདས་པ།། སྐལ་བཟང་མཐའ་དག་འབྱུང་པོ་འཛིན་པའི་དུ་ཁའི་གདུང་བ་ཁ་བའི་རེག་པའི་ཟོལ་དུ་བཅིལ།། གང་ཞིག་མཐོང་ཐོས་དྲན་པ་ཙམ་གྱིས་དཔག་བསམ་ཤིང་བཞིན་འདོད་པའི་རེ་བ་སྐོང་བའི་གཏེར།། འཚོལ་རྣམས་མིག་སྟོང་དག་ལ་བསྟེན་མིན་འདི་ན་ལྷམ་མེ་ལྷན་ནེ་ལྷང་ངེར་མཆིས་སོ་ཀྱེ།། མཚན་དཔེའི་དཔལ་སྐྱེས་གཞད་པའི་མོད་ལ་ལྷན་སྐྱེས་དཔལ་གྱི་དུམ་བུའི་བསུང་ངད་དགེ་བའི་རླབས།། འབད་མེད་ངང་གིས་འཇོ་བའི་གཏེར་ཁྱོད་དམ་པའི་ཚལ་ན་ཕུལ་བྱུང་པདྨ་དཀར་པོ་བཞིན།། ཀ་རི་ཀ་ནས་འདུས་པའི་བར་གྱི་གསུང་རབ་མང་ཐོས་རྣ་བ་བརྒྱད་པའི་ཁེངས་པ་བསྙིལ།། དེ་དོན་བསམ་པས་གཏན་ལ་ཕབ་པའི་དྲི་མེད་རིགས་ཚུལ་མ་དྲོས་རོལ་བའི་མཚོ་ལྟར་ཟབ།། བདེ་གཤེགས་འཛངས་མའི་འོ་འཛིན་ལས་འབབ་ལེགས་གསུང་འོ་མའི་གཅུད་ཀྱིས་བརྟས་པའི་ལུས་སྟོབས་དར།། བློ་བཟང་སྙན་རྒྱུད་འགྲམ་པའི་ཆང་གིས་གང་ཐུགས་སྐྱེད་ཚལ་བ་ཀུ་ལ་ཡི་འདབ་སྟོང་གྲོལ།། དྲང་སྲོང་ཆེན་པོའི་རིང་ལུགས་སྤྱི་དང་གསེར་སྦྱངས་གཙང་མའི་རྣམ་ཐར་རྒྱ་མཚོའི་སྲས་མོའི་རྒྱུན།། ཧུབ་ཀྱིས་བཏུང་བའི་ཁ་ཡི་སྒོ་ནས་ཛ་ཧུ་ན་ཡིས་གངྒ་མཛའ་མོའི་རྒྱུན་བཞིན་བྱོལ། འདོད་ཡོན་ནོར་བུས་གཙུག་ན་མཛེས་པ་དབང་ཕྱོགས་གདུགས་པའི་ལག་འགྲོ་བྱེ་བའི་ཁྱུ་ཚོགས་ཀྱིས།། མི་གཙང་ཁ་རླངས་ན་བུར་དང་འགྲོགས་འཁྱོགས་པོའི་འགྲོས་ཀྱིས་ས་ལའི་སྨན་ལྗོངས་ལ་འཁྲིལ་བས།། རྫོགས་ལྡན་དཔྱིད་ཀྱི་སྲོག་དབུགས་བསྡུས་ཏེ་དུ་ཁའི་མུན་པ་ཁ་བའི་གོས་ཀྱི་ཟོལ་དུ་འཐིབས།། གང་ཚེ་མཆོག་ཁྱོད་མུན་པའི་བཙོན་དུ་རྐྱེན་ངན་ལམ་ཁྱེར་རྩི་མ་བྷི་ཡི་མན་ངག་བསྟེན།། ཕྱག་ན་པདྨོའི་ཐུགས་བསྐྱེད་ཟེ་བས་མུན་པའི་ཐུན་མཚམས་དགུན་གྱི་ཡོལ་བ་ཕྱེས་པའི་དྲོད་བག་འཛུམ་པ་དང་།། གང་གི་མཚན་སྙན་དབྱར་སྐྱེས་མགྲོན་པོའི་རྒྱངས་གླུ་སྙན་པོ་ཕྱོགས་ཀྱི་བུ་མོའི་ཐོས་འཛིན་ནགས་ཀླུང་ལ་རྩེན་པས།། ལས་ལྡན་སྐལ་བཟང་བྱེ་བའི་ཡིད་ལ་དད་གསུམ་རྣམ་སད་ཁེངས་པ་བསྙིལ་བའི་རྫོགས་ལྡན་དབྱར་གྱི་ལང་ཚོ་སྒེག། སྨད་ལྗོངས་དབྱིག་གི་འཛིན་མའི་ཐིག་ལེར་སྨུག་རྩི་འཐུང་བའི་མཚམས་སྤྲིན་ལ་ཁྱུད་གུར་ཀུམ་གསར་པའི་ལང་ཚོ་དར།། ཆུ་ཡི་གཏེར་དང་གནམ་གྱི་མཐོངས།། དབྱིག་གི་འཛིན་མའི་ཁྱོན་འདི་ཡི།། ཟབ་དང་རྒྱ་ཆེ་གྲངས་ཀྱི་ཚོད།། བྱིས་པའི་བློ་ཡི་ཡུལ་ལས་འགངས།། སྲིད་གསུམ་འགྲམ་པའི་ཐིག་ལེ་ཁྱོན།། ངོ་མཚར་བཀོད་པའི་རི་མོ་འབུམ།། དཔྱོད་ལྡན་མིག་གི་བདུད་རྩིའི་དཔལ།། སྐྲུན་པ་རྒྱལ་དང་རྒྱལ་སྲས་ལུགས།། དེ་དང་དེ་ཡི་མཛད་པའི་ཚུལ།། འདི་དང་འདི་ཞེས་བརྗོད་པའི་མཐའ།། རྒྱལ་དང་རྒྱལ་སྲས་མཁས་རྣམས་ལས།། བདག་དང་བདག་འདྲས་བརྗོད་ནུས་མིན།། ཧ་རི་ལྗོན་པའི་ནགས་ཀྱི་ཀླུང་།། ལྷོ་ཡི་རླུང་གིས་བསྐུལ་བ་ན།། གདུང་སེལ་བདུད་རྩིའི་དཔལལ་གྲུབ་ཅེས།། བརྗོད་ལ་ཤེས་ལྡན་སུ་ཡིས་བཤུངས།། མང་ཐོས་ལུང་གི་རྩ་བ་རབ་བརྟན་ཅིང་།། བསམ་པའི་རིགས་ཚུལ་འབུམ་གྱི་ཡལ་འདབ་གྲོལ།། སྒོམ་པའི་ཉམས་རྟོགས་སྨིན་པའི་འབྲས་བཟང་དུབ།། ཕྱོགས་འདིར་ཡོངས་འདུའི་ལྗོན་པ་ཁྱོད་ཉིད་ཙམ།། མཁས་པའི་ཡོན་ཏན་འཛམ་གླིང་རྒྱན་དང་མཉམ།། བཙུན་པའི་སྤྱོད་པ་ཉེ་བ་འཁོར་བཞིན་དུལ།། བཟང་པོའི་འཕྲིན་ལས་བློ་བཟང་གྲགས་པའི་ཟླ།། གསུམ་ལྡན་རྗེ་བཙུན་བླ་མ་ཁྱོད་འདྲ་དཀོན།། རྟག་ཆད་མཐའ་དང་བྲལ་བའི་ལྟ་བ་ཟབ།། གཞན་གནོད་གཞི་ལས་ལྡོག་པའི་སྤྱོད་བ་བཙུན།། དཔྱོད་འཇོག་ཟུང་དུ་འབྲེལ་བའི་སྒོམ་པ་བཟང་།། ངེས་དོན་སྐྱེས་ཆེ་བྱེ་བའི་གཙུག་ན་མཛེས།། འཆད་ན་བཤད་ཐབས་ལྔ་ཡི་གོ་རིམ་གཙང་།། རྩོད་ན་སྒྲུབ་དང་སུན་འབྱིན་རིགས་ལམ་རྣོ།། དད་གསུམ་རྦ་རླབས་འཕྱུར་བའི་ཆུ་གཏེར།། རྩོམ་ན་ལུས་རྒྱན་སྲོག་གི་གོམ་འགྲོས་བརྟན།། མཁས་རྒུའི་མདུན་སར་མཁས་པའི་རྒྱལ་མཚན་འཆང་།། ལུང་ཆོས་སྡེ་སྣོད་གསུམ་གྱི་ཤམ་བུའི་རྩེར།། རྣམ་དག་བསླབ་གསུམ་ནོར་བུའི་ཏོག་བཀོད་དེ།། ཐུབ་བསྟན་ཁང་བཟང་གཙུག་ན་མཛེས་བྱས་པས།། ཕན་བདེའི་གྲུ་ཆར་རྒྱ་མཚོའི་རླབས་དང་འགྲོགས།། མཁྱེན་རབ་སྤྲིན་གྱི་བ་གམ་བརྩེགས་པའི་ཀློང་།། རྗེས་བརྩེ་གྲུ་ཆར་དུས་སུ་འཇོ་བ་ལས།། ནུས་པའི་འཕྲིན་ལས་རྒྱ་མཚོའི་རླབས་དང་འགྲོགས།། སྐལ་བཟང་དབྱིག་གི་འཛིན་མའི་དཔྱིད་དུ་དགེ། རང་དོན་ཕ་རོལ་ཕྱིན་པའི་ཉམས་ལེན་དང་།། གཞན་དོན་བསྡུ་བ་རྣམ་བཞིའི་མཛད་པ་གཉིས།། ཟུང་འབྲེལ་རྒྱལ་སྲས་སྤྱོད་པའི་འཇུག་ངོགས་ནས།། ཐེག་པ་མཆོག་ལ་འཛེགས་པའི་ས་མཁན་མཛད།། རྣམ་དག་ངེས་འབྱུང་རོལ་པའི་མཚོ་ལྟར་བརྟན།། མན་ངག་བདུན་གྱི་གསེར་རིའི་ཕྲེང་བ་མཛེས།། ཡང་དག་ལྟ་བའི་བང་རིམ་མངོན་པར་མཐོ།། གླིང་བཞིའི་ཁྱོན་འདིར་གླིང་གི་ཏོག་བཞིན་མཛེས།། འདབ་བརྒྱད་ཙིཏྟའི་དབུས་ན་གནས་པ་ཡི། ། ཀ་དག་སྤྲོས་པ་བྲལ་བའི་དགའ་མ་ཡི།། འོད་ལྔའི་རྩེ་འཇོར་རོལ་བའི་འཛུམ་བག་གིས།། ཟུང་འཇུག་དགའ་བཞི་འབར་བའི་བདེ་དྲོད་བསུས།། མ་དག་སྐྱེ་ཤི་བར་དོ་འཁོར་བའི་རྒྱུན།། དག་པའི་སྐུ་གསུམ་ལམ་དུ་བསྒྱུར་བྱས་པས།། སྒོ་གསུམ་ཐ་མལ་སྣང་ཞེན་ཀུན་འཇོམས་ནས།། གང་སྣང་ལྷ་སྐུར་འཆར་བའི་རྣལ་འབྱོར་བརྟན།། ཕྲ་རགས་ལྷ་ཡི་རྣལ་འབྱོར་གོམས་པའི་མཐུས།། ཐུན་མོང་གྲུབ་པ་བརྒྱད་ཀྱི་འཇུག་ངོགས་ཡངས།། ཐུན་བཞིའི་རྣལ་འབྱོར་གཉེར་བའི་ཀྱོ་བ་ཡིས།། གྲོལ་བྱེད་རིམ་པ་གཉིས་པའི་རྟོགས་པ་འདྲེན།། སྙིང་གི་རྩ་མདུད་དཔལ་གྱི་བེ་འུ་ནི།། རླུང་སྔགས་རྡོ་རྗེ་འབར་བས་བཀྲོལ་བ་ན།། རོ་རྐྱང་རྩ་འདབ་ཟུང་གི་རྒྱུ་བ་དག། རྩོལ་མེད་ལྷུག་པ་རང་སར་ངང་གིས་གྲོལ།། འདབ་བརྒྱད་སྙིང་གི་ཐིག་ལེ་ཟླུམ་པོའི་དབུས།། ཨེ་ཝཾ་ལྷན་སྐྱེས་དཔལ་ལ་རོལ་བ་ཡི།། དྷུ་ཏིའི་དམིགས་པ་གང་ལ་གཏད་པ་ན།། རྣམ་དག་སྐུ་གསུམ་ལག་འཐིལ་རྫས་བཞིན་གཟིགས།། ལུས་ཀྱི་གནས་རྣམས་གནད་དུ་བསྣུམ་བྱས་ནས།། བསྒོམས་པའི་སྟོབས་ཀྱིས་སྟོང་གཟུགས་དབུ་མ་ལ།། ཞུགས་གནས་ཐིམ་གསུམ་བྱེད་པའི་ཐེག་པ་མཆོག། འབད་པ་བརྒྱ་ཡིས་བརྩོན་པས་མངོན་དུ་གྱུར།། གཟུང་འཛིན་སྒྲིབ་གཡོག་དང་བྲལ་དབུ་མའི་ལམ་།། དཔེ་དང་དོན་གྱི་འོད་གསལ་ལས་བྱུང་བའི། ། རྨད་བྱུང་སྐུ་ལྔའི་བདག་ཉིད་ཟུང་འཇུག་ཆེ།། དཀའ་ཐུབ་བརྩོན་པ་དྲག་པོས་ཀློང་ན་བསུས།། ལུས་དབེན་སྣང་སྟོང་སྐུ་ཡི་རྡོ་རྗེ་བརྟན།། ངག་དབེན་གྲགས་སྟོང་གསུང་གི་རྡོ་རྗེ་སྙན།། སེམས་དབེན་རིག་སྟོང་ཐུགས་ཀྱི་རྡོ་རྗེ་ཟབ།། འོད་གསལ་སྒྱུ་ལུས་མི་ཕྱེད་ཟུང་དུ་འཇུག། ཡང་ཡང་ཡང་དག་བཤེས་གཉེན་དམ་པ་འདིའི།། གང་གང་གང་ཞིག་མཛད་པའི་ཚུལ་མཐའ་དག། བྲིས་བྲིས་བྲིས་ཀྱང་རྫོགས་མཐའ་མི་མངོན་པས།། དེ་དེ་དེ་རིང་འབྲི་མཚམས་འདི་ན་བཞག། འདི་དང་འདི་འདྲའི་རྣམ་པར་ཐར་བའི་ཚུལ།། གང་དང་གང་ཞིག་མཐོང་ཐོས་བྱུང་བ་རྣམས།། ཕྲ་ཞིང་ཕྲ་བ་འདི་ན་བརྗོད་མིན་ཏེ།། མཛུབ་རྩེས་མཛུབ་མོ་རི་བསྟན་ཙམ་ཞིག་གླེང་།། གླེང་པ་འདི་ཡང་ཡང་ཡང་དགེ་བའི་སླད།། སླད་ནས་གླེགས་བམ་བམ་པོ་རྗེས་མ་དག། དག་པར་འགོད་འདོད་འདོད་པའི་རྗེས་ཞུགས་ཏེ།། ཏེ་པོར་བྱ་དཀའ་དཀའ་བའི་རྣམ་ཐར་གླེང་།། རྣམ་པར་དཀར་བའི་རྣམ་ཐར་ཚུལ།། ཚུལ་བཞིན་བཀོད་པའི་ཚུལ་གྱི་རླབས།། རླབས་ཆེན་བསོད་ནམས་རླབས་ཀྱི་དགེ། དགེ་མཚན་འབུམ་གྱིས་དགེ་བ་འདི།། སྙན་འཇེབས་ཚིག་གི་སྡེབ་སྦྱོར་དག་ནི་དཎྜིའི་ལུགས་ཀྱི་ལུས་རྒྱན་སྲོག་ལ་སྐྱོན་གྱིས་མ་གོས་སྙན་ངག་མཁན་གྱི་མགྲིན་པའི་རྩ་མདུད་གྲོལ་བའི་ལུགས།། ཟབ་རྒྱས་དོན་གྱི་གོ་རིམ་དག་ནི་སྡེ་བཞིའི་སྲོག་གི་རྩ་བ་དང་འགྲོགས་གསུང་རབ་ཚད་མའི་ལུང་གི་དགོངས་དོན་མཁས་བཙུན་བཟང་པོའི་རྣམ་ཐར་གསལ།། རྣམ་དག་རྩོམ་གྱི་སྐུལ་སློང་དག་ཀྱང་བ་ཚྭས་མ་རྙོག་དད་གསུམ་རླབས་ཀྱི་རྩེ་དགའ་རོལ་བའི་རྣམ་དཀར་རྒྱ་མཚོར་དགེ་ལེགས་ནོར་བུའི་ཟོང་གིས་གཏམས།། བྱེད་པོ་ཉིད་ཀྱང་རྒྱ་བོད་གཙུག་ལག་ལྔ་ཕྲག་ཤེས་བྱའི་ཁྱོན་རྣམས་ཀུན་ལ་སྐྱེས་སྦྱངས་གོམས་པའི་སྤོབས་པ་དགེ་བས་ཉེས་བཤད་དྲི་མས་གོས་པ་མེད།། ལམ་འདི་ཁོ་བོས་དམ་པའི་རྣམ་ཐར་ལས་བཏུས་ནས།། ཇི་བཞིན་བརྗོད་ལ་རྨདབྱུང་ཚིག་དོན་སྦྱོར་བའི་འགྲོས།། འདི་ལས་ལྷག་པ་དེང་སང་འདི་ན་རྩོམ་གྱི་རྩལ།། གཞན་ཡོད་མིན་ཞེས་གཟུ་གནས་མཁས་རྣམས་ངེས་པར་གྱིས།། དམ་པའི་རྣམ་ཐར་རིན་ཆེན་འབྱུང་གནས་ཤིན་ཏུ་རྒྱ་ཆེན་ཁ་དོག་གིས་འཇིགས་པས། ། ངན་རྟོགས་སྐྱེ་བོས་ལེགས་བཤད་འདི་ཀོ་ཕྱོགས་ཀྱིས་རྒྱང་རིང་བོར་ངེས་ཀྱང་།། རབ་བྱེད་བསྒྲིགས་པའི་དོན་བཟང་རྟོགས་བརྗོད་ཀུ་མུད་ཏ་ཁ་ཕྱེ་བའི་ཆུས།། ཀླུ་སྒྲུབ་ལུགས་ལ་ཟླ་གྲགས་ཇི་བཞིན་འདིས་ཀྱང་མཁས་རྒུའི་རེ་བ་སྐོང་།། གང་ཞིག་བཤད་ཟིན་རྣམ་ཐར་འདི་ནི་ཚིག་དོན་ཟུང་ལ་སྔོན་གོམས་ཉིད་ལས་སྐྱེ་བོ་ཡིས།། ། ངེས་པར་རྟོགས་འགྱུར་འདི་ནི་དོན་བཟང་ལྡན་ཡང་མཁས་མིན་གཞན་གྱི་ཐུགས་སུ་ཆུད་མི་འགྱུར།། དེ་ཕྱིར་ཕྱོགས་དང་རང་བློས་སྦྱར་བའི་སྒྲོ་སྐུར་གཏམ་གྱིས་འདི་ཞེས་བདག་ཏུ་བཟུང་བ་ཡི།། གཞུང་ལུགས་རྣམས་ལྟར་གཞན་ལུགས་བཞེད་གཞུང་འདི་ལས་གཞན་ལ་སྤྲོ་དགའི་ཡི་རང་དོར་བར་བྱ།། བཤེས་གཉེན་དམ་པའི་རྣམ་ཐར་བསྙད་ལས་བདག་གི་བསོད་ནམས་ཕྱོགས་ཀྱི་འཁོར་ལོར་རྣམ་པར་དཀར་བའི་འོད་སྣང་གིས།། ཁྱབ་ཅིང་ཡིད་མཁའ་ཞེས་པའི་དྲི་བྲལ་སྔོ་སངས་འཕྱངས་འཕྲུལ་བདེ་འབྱུང་རལ་པའི་གཙུག་གི་རྒྱན་ལྟར་དཀར་བའམ།། སེམས་ཀྱི་སྦྲུལ་ལ་གདེངས་ཀའི་ནོར་དང་ལྷུན་པོའི་སྤོ་ལ་ཁང་བཟང་ཇི་བཞིན་ལེགས་ཚོགས་གང་ཞིག་ཐོབ་པ་དེས།། སྲིད་གསུམ་འགྲོ་ཀུན་དམ་པས་རྗེས་བཟུང་ས་ལམ་རྟོགས་པའི་བང་རིམ་བརྒལ་ཏེ་མྱུར་དུ་བདེར་གཤེགས་སར་བགྲོད་ཤོག། རྗེ་བཙུན་བླ་མ་དམ་པ་ཀླུ་སྦྱིན་དགེ་བའི་བཤེས་གཉེན་ཆེན་པོ་བློ་བཟང་འཇམ་དབྱངས་དཔལ་བཟང་པོ་མཆོག་གི་རྣམ་པར་ཐར་པ་མདོ་ཙམ་བརྗོད་པ་དད་གསུམ་རྦ་རླབས་འཕྱུར་བའི་ཆུ་གཏེར་ཞེས་བྱ་བ་ལས། རྗེ་བཙུན་བླ་མ་དམ་པ་སྐྱེ་བ་མངོན་པར་སྐྱེ་བ་ནས་སྲིད་ཇུས་གུ་ཡངས་མ་བྱུང་བར་གྱི་རྣམ་པར་ཐར་བའི་བར་སྟོད་ཆ་འདི་ནི། གཞིས་བྱེས་གང་ས་ནས་དམ་པ་གང་གི་སློབ་མའི་གྲས་གཏོགས་རྒྱལ་སྲས་བླ་སྤྲུལ་ཁག་དང་བྱ་བཏང་རི་ཁྲོད་པ། ལུང་རིགས་རབ་འབྱམས་པའི་མཁས་པ། སྡེ་བཞིའི་ཇུས་ལ་དབང་བའི་སྲིད་ཀྱི་སྣ་བོ་སོགས་རིས་སུ་མ་མཆིས་པས་མགྲིན་གཅིག་དབྱངས་གཅིག་གིས་སྔ་ཕྱིར་བརྒྱུད་བསྐུལ་གནང་བ་དང་། ལྷག་དོན་གང་གི་སྐུ་ཡི་ཞམ་འབྲིང་བ་ཚེ་དབང་བཀྲ་ཤིས་དང་བསྟན་འཛིན་རྒྱ་མཚོ་སོགས་ཀྱི་བརྒྱུད་ནས་མཁྱེན་སྤྱན་མཆོག་ཏུ་ཡངས་པ་ལམ་འོག་ཚང་དགེ་སློང་བསོད་ནམས་བཀྲ་ཤིས་ལགས་ཀྱིས་རྣམ་ཐར་ས་བོན་གང་རྙེད་སྒྲ་ཐག་ཏུ་བཅུག་ནས་བསྐུར་གནང་བ་དང་། དགེ་བཤེས་བློ་དགའ་བསོད་ནམས་དང་ཁང་དམར་དཀོན་མཆོག་དངོས་གྲུབ་གཉིས་ཀྱིས་སྔ་ཕྱིར་མཚམས་སྦྱོར་གང་ཟབ་གནང་བ་དང་། སེ་ར་ཐུབ་བསྟན་དང་བསོད་ནམས་གཉིས་ཀྱིས་རྩོམ་སྐུལ་དྲན་གསོ་དང་བརྡ་དེད་རྒྱུན་མར་གཏོང་གནང་མ་ཟད་ཕྱི་སྡོད་སློབ་ཚོགས་ཁག་ལ་དཔེ་སྐྲུན་འགྲོ་གྲོན་རྒྱུད་བསྐུལ་གང་ཟབ་གནང་བ་དང་། རང་ངོས་ནས་ཀྱང་ཁ་པར་དང་ཡིག་ངག་གཉིས་ཐོག་ནས་འབྲེལ་ཡོད་མི་སྣ་མང་པོར་སྔ་ཕྱིར་བཅར་འདྲི་ཞིབ་ཚགས་ཀྱིས། རྗེ་བླ་མ་ཉིད་འཁྲུངས་པ་ནས་ཐོས་བསམ་སྒོ མ་པ འི ་ཕ་མ ཐ ར ་སོ ན ་པ་དང་དུ ས་འགྱུ ར་མི ་བ ཟོ ད་པ་བྱུ ང་བ་	(1929-1976) 	དགུང་ལོ་ཞེ་དགུའི་བར་གྱི་རྣམ་པར་ཐར་པའི་ས་བོན་གང་རྙེད་ལ་གཞིར་བྱས་ཏེ། བཤེས་གཉེན་མཁས་པ་དུ་མའི་བཀའ་དྲིན་ལ་བརྟེན་ནས་བདེ་བར་གཤེགས་པའི་གསུང་རབ་དགོངས་འགྲེལ་དང་བཅས་པས་མཚོན། རྒྱ་བོད་གཙུག་ལག་ཤེས་བྱ་རིག་པའི་གནས་ཕལ་བོ་ཆེ་ལ་འཆད་རྩོད་རྩོམ་པའི་བློ་གྲོས་ཀྱི་སྤོབས་པ་དགེ་ཡང་ཐོས་དོན་རྒྱུད་ལ་སྦྱར་བའི་ཉམས་ལེན་གྱི་སྐལ་པས་དབུལ་བ་མདོ་ཁམས་བེ་རི་རྒྱལ་པོའི་བཀའ་འབངས་བློ་བཟང་ཐུབ་བསྟན་འཇིགས་མེད་དབང་རྒྱལ་ལམ། བརྡ་སྤྲོད་ཀུན་བཤད་ཀྱི་མིང་དུ་ངག་དབང་དབྱངས་ཅན་དགྱེས་པའི་བློ་ལྡན་དུ་འབོད་པས། གདན་སར་བསྡད་རིང་ཚོགས་ཆོས་སློབ་གཉེར་དང་། དེའི་ཞོར་ལ་པར་ཁང་ཞུ་དག སློབ་གྲྭའི་དགེ་རྒན། ཤག་གི་དཔེ་འཁྲིད། བློ་གསལ་རྩོམ་སྒྲིག་ཁང་གི་འགན་འཛིན། ནུབ་ཕྱོགས་ཨ་མི་རི་ཁའི་ཨིན་ཌི་ཨ་ན་གཙུག་ལག་སློབ་གྲྭ་ཆེན་མོའི་(Indiana University)དགེ་རྒན་བྱེད་སྐབས་སོགས་སུ་སྔ་ཕྱིར་བར་སིང་གང་ཡོད་ལ་བརྩོན་པས་མ་བཏང་པར་བསྙུང་བསྲིངས་ཏེ། རབ་བྱུང་བཅུ་བདུན་པའི་བགྲང་བྱ་ཉག་མ་བཅོ་བརྒྱད་པ་རྟེན་འབྲེལ་ལུགས་ཀྱི་ཉི་སྒྲོལ་བྱེད་དང་སྤོར་ཐང་གི་ཤིང་སྤྲེལ་(༢༠༠༤)ལོའི་སྨིན་དྲུག་དཀར་ཕྱོགས་སྟོང་བ་གཉིས་པ་མཁའ་འགྲོ་འདུ་བའི་དུས་ཆེན་ཁྱད་པར་ཅན་དུ་མཇུག་རྫོགས་པར་བྱས་ཤིང་། སླར་ཡང་ནོར་གླིང་ྋགོང་ས་མཆོག་གི་མཛད་རྣམ་རྩོམ་སྒྲིག་ལས་ཞོར་དུ་ཞུ་དག་གིས་སྣོན་འཕྲི་ཅུང་ཟད་བགྱིས ཏེ། ནོར་གླིང་གཙུག་ལག་ཁང་གི་ཡོངས་ཐོག་ཏུ་རྫོགས་པར་བྱས་པ་དགེ་ལེགས་འཕེལ།།  །།